qundao/data-zh-poetry huggingface dataset:
招隐词
作者：石宝
朝代：明

秋山惨慄兮吾土肥，园蔬畹药兮犹光辉。路馀菅兮可缉屦，池有荷兮能制衣。山中之美人兮胡不归。秋江兮白蘋，绿波起兮鱼鳞鳞。吹长笛兮激丹唇，鸟盈盈兮云纷纷。胡不归兮山中之美人。吾尊兮有酒，呼明月兮当牖。绿竹兮与邻，清风兮为友。美人乐兮且久，绿颜兮皓首。
拟古
作者：石宝
朝代：明

秋夜何迢迢，蟋蟀鸣阴壁。蟾升林薄见，露下庭宇阒。萤火寒依人，羸驹倦嘶枥。开襟纳虚明，万事谢忻戚。
拟古
作者：石宝
朝代：明

翩翩海中蚌，长养非一朝。含灵向秋浦，出没随春潮。展月夜咀华，精爽洞丹霄。孕为径寸珠，光采兼琼瑶。远人致筐篚，万宝坐自消。本期缀冕旒，何意投寂寥。圣王惜合抱，尺朽安足嘲。
拟古
作者：石宝
朝代：明

阅世贵知忌，肮脏始多愆。趾发物已迕，意行悔相连。苦抱叔夜僻，谁辨箕季贤。坦枉固有分，直丝宁改弦。岂不悟裸挝，贾祸几席前。鸿鹄各负志，輮方岂成圆。出门欲学步，足乱首忽颠。何如执坚贞，岁晏循固然。王道本宽衍，锲薄世谓良。鞟革大始裂，箠轭齐已僵。虽剔毫末疵，不顾根本伤。譬彼几上琴，轸急宁久张。中行任智败，季孙以敛亡。覆车鉴不远，胡为复周章。庙堂宜有枢，开阖道始昌。凭谁用杨绾，暂为辍丝簧。
拟古三首
作者：石宝
朝代：明

开田种嘉谷，中有稂与莠。日暮人未归，新莺在高柳。青青庭前树，上有黄栗留。去年人听喜，今年人听愁。桃花随意红，柳枝向人绿。山人夜归来，独上兰皋宿。
拟古三首·其一
作者：石宝
朝代：明

开田种嘉谷，中有稂与莠。日暮人未归，新莺在高柳。
拟古三首·其三
作者：石宝
朝代：明

桃花随意红，柳枝向人绿。山人夜归来，独上兰皋宿。
拟古三首·其二
作者：石宝
朝代：明

青青庭前树，上有黄栗留。去年人听喜，今年人听愁。
拟古乌夜啼
作者：石宝
朝代：明

城上柝，渔舟夜寒城下泊。城头乌啼月欲落，岂知城中人苦乐。锦坊织儿誇织锦，蚕妇采桑兼采椹。千金贾儿那复忍。
拟古二首
作者：石宝
朝代：明

江北好风花，江南好鱼米。北来南去人，好谢长江水。风发吾舟停，风停吾舟发。谁知乘舟人，正是观风客。
拟古二首·其一
作者：石宝
朝代：明

江北好风花，江南好鱼米。北来南去人，好谢长江水。
拟古二首·其二
作者：石宝
朝代：明

风发吾舟停，风停吾舟发。谁知乘舟人，正是观风客。
拟古伤歌行
作者：石宝
朝代：明

叶落花残君不见，春来秋去如飞电。富贵千年劫火灰，丘陵几度桑田变。五侯高楼临大道，宝钗金钿埋秋草。张放宁知金穴平，杨家一旦冰山倒。君看荒冢饶荆棘，当年俱有回天力。劝君对酒且高歌，莫负庭前芳草色。
拟古别离曲
作者：石宝
朝代：明

君向吴中去，妾上高楼望。忽闻南雁声，夜久独惆怅。水西双鸳鸯，水东一鹙鸧。未会芙蕖意，藕丝空尔长。
拟古将进酒
作者：石宝
朝代：明

铜龙水涩蟾蜍泣，桂花参差夜云碧。地上落叶何纷纷，花枝不似三春日。鸿声渐远江水寒，百年转眼风月残。夜深杯满君莫难。
拟古巫山高
作者：石宝
朝代：明

巫山高，十二重，攒峰绣出青芙蓉。朝云不还暮雨歇，金舆冷落双盘龙。秋横素山澹相续，万壑鸣泉响寒玉。风流宋玉况多情，挥弦更奏相思曲。曲声嘹亮绕天愁，雨态云情凝不流。寒烟裙紫草钿碧，楚王犹在离宫泣。
拟古秋夕
作者：石宝
朝代：明

深闺逢七夕，独拜星月前。但愿无离别，今岁又明年。
拟古秋怀
作者：石宝
朝代：明

弱龄希仲尼，无位非所患。宁知岁月驶，白日旦复旦。才逢春英陨，更睹秋河烂。温凉转世象，吐吸步仙算。虽非北海豪，却比东山慢。缅怀千古人，落叶视微宦。忠肝夺霜明，雅志戒物玩。色润贞观业，笔转奉天乱。纵无浴日功，夙夜不停翰。仰山益惭高，涉途恐废半。愿驰骐驎足，不负孙阳叹。
拟君子有所思
作者：石宝
朝代：明

朝登黄金门，暮上白玉堂。清飙播柔弦，倏忽变炎凉。蟋蟀吟苔砌，宵行流夜光。云汉悬西南，星斗何纵横。唐虞布文德，中国奏《韶》章。群后让于朝，凤凰亦来翔。流音激青霄，奋翮向朝阳。万动各飞奔，赖此一人庆。志士思丧元，贤人愿垂芳。揽镜照容鬓，无使生秋霜。不及少壮时，摅此忠义肠。仰视西日速，怛然令内伤。
捣衣曲
作者：石宝
朝代：明

双杵夜沉沉，中悬万里心。露华欺白练，明月映秋砧。
搏蛟歌
作者：石宝
朝代：明

白额猛虎已射杀，长桥尚有老毒蛟。杀人累百不可数，水南败骨如危巢。里中父老坐叹息，三害未除凶已极。骄人好好劳人悲，终朝对餐不能食。嗟哉父老公莫忧，佩刀勇士吾姓周。横波叱水水不流，幽阴鬼叫风飕飗。怒眸直视烱如电，流血玄黄龙野战。宝刃光寒杀气腥，批鳞拔角不足羡。道上行人走决决，闭门读书方折节。
故关道中
作者：石宝
朝代：明

晓望榆关道，肩舆坐未安。石墙多五色，山径忽千盘。松柏何年树，风尘旧日冠。半岩有兰若，试上白云看。
斗酒吟
作者：石宝
朝代：明

我有磊磈怀，斗酒不能下。有时忽一作，中夜每自诧。大呼满掬槽头珠，千滴万滴恨未除。昆阳虎斗壮士走，龙韬安用囊中书。先人遗我百金剑，我每佩之生死俱。赤蛟青兕不试用，风霜枉杀江南鱼。叱奴停杯莫更酌，拂拭龙光倚太虚。
新凉曲
作者：石宝
朝代：明

碧梧萧萧金井寒，露华瑶月泻金盘。篱间萤火湿不起，仰见银潢飞素湍。纻衣凄风凉更薄，绛蜡生花照弦索。草虫似答风枢吟，窗禽不与书灯约。百年光景转眼残，君臣际遇古所难。一杯尚可尽馀兴，长啸秋空登石坛。
新妇词
作者：石宝
朝代：明

丑妇羞见姑，终难不上堂。鸡鸣理箴帨，对镜著衣裳。薰沐再至三，稍觉有容光。长跪问起居，顾影尚徬徨。大人总家政，百务惟德将。举手能绩麻，出门时采桑。辛勤无日夜，欢喜动姑嫜。入与诸姑游，诸妇日翱翔。爱璧不见瑕，度材或惜长。邦家本一致，竭力安可忘。
新晴
作者：石宝
朝代：明

积雨衡茅湿，炊烟乍未高。泻荷浇渴肺，披草曝征袍。最喜蛛丝静，全胜蝶拍劳。吾材自樗散，亦得谢尘嚣。
新正将赴京
作者：石宝
朝代：明

底事逢春直苦吟，五云东北最关心。防身剑可长三尺，买赋名空直万金。海上风涛多浩荡，路傍花木自高深。青山日暮催行客，几为离亭滴壮襟。
新花曲四首
作者：石宝
朝代：明

翠池新种小芙蕖，欢动眠凫与戏鱼。试向水头经日看，好花成子定何如。雪骨冰丝奈弱何，碧琉璃上露痕多。隔阑遥见蜂窠影，应是新房映绿波。绿柄丹葩展未齐，晚风人立画亭西。翠衿双鸟翩翩下，应识莲花似越溪。著意栽花岁又年，偶抛新菂便成莲。殷勤为向花神语，但愿根深子又坚。
新花曲四首·其一
作者：石宝
朝代：明

翠池新种小芙蕖，欢动眠凫与戏鱼。试向水头经日看，好花成子定何如。
新花曲四首·其三
作者：石宝
朝代：明

绿柄丹葩展未齐，晚风人立画亭西。翠衿双鸟翩翩下，应识莲花似越溪。
新花曲四首·其二
作者：石宝
朝代：明

雪骨冰丝奈弱何，碧琉璃上露痕多。隔阑遥见蜂窠影，应是新房映绿波。
新花曲四首·其四
作者：石宝
朝代：明

著意栽花岁又年，偶抛新菂便成莲。殷勤为向花神语，但愿根深子又坚。
新雁
作者：石宝
朝代：明

惆怅南飞又北还，渚蘋沙草未消閒。不知身为浮名误，来往风尘鬓欲斑。
日圭
作者：石宝
朝代：明

高台郁嵯峨，苔色亦已古。无人看日圭，昼夜自子午。
早春
作者：石宝
朝代：明

春色来何处，蓬窗试一开。积寒犹困柳，晴雪渐舒苔。未举书云笔，新停送腊杯。江山多旧约，斜日重徘徊。
早朝二首
作者：石宝
朝代：明

南风霏早露，筦簟觉微涵。宫漏犹传五，邻鸡已报三。冠从灯下正，笔忆殿头簪。跨马看城阙，彤云晓正酣。散步瑶台侧，东方尚渺茫。御沟惊佩落，宫雾著衣凉。上将金装甲，台臣皂作囊。景阳钟未尽，天语彻檐廊。
早朝二首·其一
作者：石宝
朝代：明

南风霏早露，筦簟觉微涵。宫漏犹传五，邻鸡已报三。冠从灯下正，笔忆殿头簪。跨马看城阙，彤云晓正酣。
早朝二首·其二
作者：石宝
朝代：明

散步瑶台侧，东方尚渺茫。御沟惊佩落，宫雾著衣凉。上将金装甲，台臣皂作囊。景阳钟未尽，天语彻檐廊。
早朝追和匏老韵
作者：石宝
朝代：明

蓬莱宫阙玉为桥，曳履年年侍早朝。垆霭著衣如过雨，御沟摇月欲生潮。未排阊阖心犹壮，才望金茎渴已消。奏罢从容过东观，五云隐隐听笙箫。
早瓜
作者：石宝
朝代：明

八月瓜如斗，谁曾著意怜。世情多厌晚，蔓草亦争妍。斫蒂青犹嫩，衔花绿未嫣。不如缄口待，甘苦付苍天。
早秋书怀
作者：石宝
朝代：明

木叶惊秋落上林，玉堂青锁气萧森。凌云愧乏相如赋，忧国空怀贾谊心。万里家书凭海雁，十年豪兴托瑶琴。学成长剑全无用，独立斜阳正苦吟。
早行
作者：石宝
朝代：明

鸡号出村巷，凉飙欺宿酲。云开忽见斗，东方渐熹明。落叶堕马前，舞意亦轻盈。残月隐树杪，眉黛不胜情。病客自多愁，况乃闻秋声。一步一叹息，恨繁足屏营。人生安即乐，岂必公与卿。要当识尼父，从好胜浮荣。
旭日春耕为阎大参赋
作者：石宝
朝代：明

东方白已发，垄亩明浩浩。不辞荷耒倦，穑事贵及早。道逢同心人，劳问亦草草。共言年谷登，百岁可相保。
春出西郭门
作者：石宝
朝代：明

芳郊艳春阳，百卉待葱茜。念我多悲人，如何及游宴。闻鸦堕清泪，睹草增眷恋。岂独感蓼莪，正自哀衣线。仰天恩罔极，衔恸发先变。愧彼九皋禽，和鸣彻霄汉。
春思
作者：石宝
朝代：明

素月挂西楼，楼前春霭浮。罗衣试轻煖，长夜倚箜篌。
春意
作者：石宝
朝代：明

柳绿花红千万枝，煖香随马雾丝丝。东风莫厌频来赏，转眼黄鹂欲暮时。
春日
作者：石宝
朝代：明

春鸟鸣渐和，游丝倏轻飏。寒芜吐新碧，冉冉阶砌上。忆昔初结交，所遇多倜傥。孔杨谬见数，沈鲍惟坚让。含葩当盛日，发耀亦炳烺。朝吟昆明池，暮集金门仗。气劲志靡夺，歌悲节逾壮。那知日月速，朱颜易凋丧。绿发日以疏，驩娱成恻怆。感此花木辰，潸然泣相向。
春日
作者：石宝
朝代：明

曲栏深院日初长，锦轴珠徽乱一床。燕子不来花又落，一年孤负好春光。
春日
作者：石宝
朝代：明

松籁交远风，江涛落林杪。虚庭客来稀，时复啭野鸟。春草渐萌茁，碧甃瑩如扫。岂必河汉水，浩荡胜潢潦。百年贵适意，一喜九懊恼。摆脱天宇宽，境域无钜小。寒林亦有笋，寒涧亦有藻。清虚苟自慰，梦寐出尘表。
春日
作者：石宝
朝代：明
体裁：古风

松籁交远风，江涛落林杪。虚庭客来稀，时复啭野鸟。春草渐萌茁，碧甃莹如扫。岂必河汉水，浩荡胜潢潦。百年贵适意，一喜九懊恼。摆脱天宇宽，境域无钜小。寒林亦有笋，寒涧亦有藻。清虚苟自慰，梦寐出尘表。
春日即事
作者：石宝
朝代：明

林塘鸣春鸠，忽忽过谷雨。繁红多辞柯，绿甲半出土。鱼欣荷钱青，鸟悦石发古。凌云思高台，对日作独舞。为生良支离，被命孰伛偻。悠然东风来，兀坐听杜宇。
春日即事次罗广文韵
作者：石宝
朝代：明

游丝袅袅乱莺梭，茅屋新成燕子过。春到北堂苔似锦，雪消南浦水如罗。庄生梦偶冲花破，靖节情非为酒多。日暮高楼望千里，汉台秦馆正樵歌。
春日杂言
作者：石宝
朝代：明

晨暾映林薄，庭除鸟微喧。鸡号犹未倦，宛转登高垣。严气尚欺柳，宁到荷与萱。时复古壁上，土花回绿痕。岁月感徂迈，幽衷难具论。坐使壮夫颜，青铜照霜根。冯衍已不偶，袁丝意徒繁。何处商山芝，复近东陵园。策杖一长往，居然谢尘喧。
春日杂言
作者：石宝
朝代：明

长空多浮云，微雨沾四郊。美人隔兰渚，杂佩不可要。去年梁间燕，今岁将寻巢。时物各芬芳，吾兴亦飘飖。珠箔障东风，星月耿深霄。欲理阳春词，朱弦为君调。
春日郊斋即事呈西涯学士先生
作者：石宝
朝代：明

玉堂行过到池亭，历历春声亦可听。浴马水边嘶宛转，啼鸦树里语丁宁。去官学士犹名在，得句诗人本地灵。分付近墙新柳色，朝来更与发深青。
春日郊行
作者：石宝
朝代：明

驱马薄言迈，悠悠历阡陌。桃花照人红，柳絮随意白。旧巢飞燕入，高树鸣鸟择。水流金勒驹，草藉青油轭。舞蝶下新妆，落梅点宫额。那堪繁盛时，犹作羁旅客。弹剑发燕歌，木叶惊摵摵。太息日月流，何翅骥过隙。贵家磊珍宝，万金起高宅。心雄百代人，身作九州伯。撞钟集舞女，建旆列画戟。盛运一朝变，荡灭无遗迹。乃知身后先，贵贱未可逆。幸对一尊酒，春意何其适。放浪脱形骸，谈谐钩隐赜。不知秋菊英，安问岁寒柏。锦绮赋百篇，金声试一掷。不负春日阳，草树俱泽泽。
春暮见莺
作者：石宝
朝代：明

百花开尽见莺流，一啭能添数种愁。巧舌傍人何太苦，春光随水已难留。心惊陌上谁家笛，梦破城南少妇楼。柳色万行听不断，莫牵诗思到扬州。
春渡滹沱
作者：石宝
朝代：明

世路无閒日，风波岁岁新。东风沙上雁，落日岸头人。去国曾千里，还家又一春。林花应笑客，忧病往来频。
春草
作者：石宝
朝代：明

几夜东风入烧痕，塞垣南望接吴门。一川霭霭明残照，千里萋萋黯别魂。梦破池塘青乍晓，舞阑台榭绿犹温。汉宫多少芳菲地，何处偏涵雨露恩。
春过亨上人院四首
作者：石宝
朝代：明

试上生公说法台，落花榆荚点深杯。春光眼见随流水，满地黄鹂唤不回。近水疏藤换古稍，傍墙高柳出新巢。蓬门日落归犹未，要听山僧月下敲。雉堞参差锁暮云，外城春水内城闻。风尘不落高僧梦，日日看经到夜分。铃梵声沉昼寂寥，坐看孤鹤下丹霄。前身记是东方朔，恐有书从海上招。
春过亨上人院四首·其一
作者：石宝
朝代：明

试上生公说法台，落花榆荚点深杯。春光眼见随流水，满地黄鹂唤不回。
春过亨上人院四首·其三
作者：石宝
朝代：明

雉堞参差锁暮云，外城春水内城闻。风尘不落高僧梦，日日看经到夜分。
春过亨上人院四首·其二
作者：石宝
朝代：明

近水疏藤换古稍，傍墙高柳出新巢。蓬门日落归犹未，要听山僧月下敲。
春过亨上人院四首·其四
作者：石宝
朝代：明

铃梵声沉昼寂寥，坐看孤鹤下丹霄。前身记是东方朔，恐有书从海上招。
春闺怨
作者：石宝
朝代：明

莲花烛短宵沉沉，照见东家桃杏林。画梁影入燕夜语，寂寞东风愁正深。罗帷不闭鸭香煖，新欢直道春宵短。宁知冷枕漏偏繁，啼痕滴著罗？满。窗前花丛宿双蝶，人生莫逢离与别。
春闺怨
作者：石宝
朝代：明
体裁：古风

莲花烛短宵沉沉，照见东家桃杏林。画梁影入燕夜语，寂寞东风愁正深。罗帷不闭鸭香煖，新欢直道春宵短。宁知冷枕漏偏繁，啼痕滴著罗�满。窗前花丛宿双蝶，人生莫逢离与别。
春雪词
作者：石宝
朝代：明

蓬莱宫中夜飞雪，蓬莱宫外春泉决。宫娥起听漏声乾，小阁红灯半明灭。阑干十二堆琼瑶，君王禦寒犹服貂。殿前内侍挝鼓急，报道銮舆视早朝。银烛影随花絮舞，煖云香逐佩环飘。街头父老呼万岁，东楼那惜千钱费。呼朋酌酒话丰年，不道今年米腾贵。君王重念万物槁，亦谓此是民之宝。三春宜麦夏宜禾，特敕六宫无汛扫。小臣更望风雨时，一亩还收千种稻。官不催租吏不讨，肩负牛车满官道，小臣坐食饥亦好。
春鸿曲
作者：石宝
朝代：明

春宵爱月登高台，举首忽见宾鸿来。平沙渐煖关塞阔，长空万里心悠哉。亦知阳生进君子，嗈嗈不似三秋哀。挥弦振衣喜欲舞，九陌何人更桴鼓。山川遥望云滃然，定是今年好风雨。五日一雨十日风，百谷尽丽阳和中。阳和复阳和，东风动微波。开莲誇并蒂，实颖爱同禾。野人还笑春鸿曲，不似武皇朱雁歌。
晓寒
作者：石宝
朝代：明

树杪烟笼䓤，栖鸦噤无语。寒日上更迟，茅檐试延伫。岂无浊酒觥，恶醉每惭举。敝紬幸多絮，不待砧与杵。掩户坐屋角，拳局稍得所。虽无圣贤对，正自潜心处。迢迢长安道，飘风逆行旅。
晚坐
作者：石宝
朝代：明

春色晚何在，绿杨来数鸦。影单犹作客，梦好转思家。风雨床头剑，笙歌上苑花。百年空健兴，惆怅日西斜。
晚对西窗
作者：石宝
朝代：明

赭云留照窗绡赤，煖透山房梅夜实。梁间栖燕语未休，石上龙池翠如溢。山人有兴酒满尊，旋扫花阶待月出。
晚望
作者：石宝
朝代：明

西郊日日望，偏爱夕阳峰。野水多宜鹭，疏林不碍钟。烟中古庙出，山口断云封。惆怅东飞鸟，翩翩为客慵。
晴坐
作者：石宝
朝代：明

十日不作诗，新晴偶撚髭。冷云含古意，秋叶记相思。疏懒成何事，萧条对此时。谁家砧杵急，空乱郢人辞。
晴郊观麦
作者：石宝
朝代：明

纵目晴郊外，青青麦自芳。叶藏前夜雨，花带及时香。浅浪初凝绿，轻云欲试黄。东风来往拂，应为两岐忙。
暑中
作者：石宝
朝代：明

暑气连日恶，坐甑有此语。庭除日已满，况复少茂树。清风呼不来，洒汗欲成雨。喘熬但狂奔，栖鸟亦刷羽。寒思冰在咽，渴望露浇腑。谁能起秦青，高歌木叶舞。暂与豁尘烦，坐我澄江浒。
月
作者：石宝
朝代：明

为月一登楼，长风更试秋。水摇城阙迥，河带斗星流。古木萧萧下，閒云淡淡浮。秪应今夜景，能破杜陵愁。
月夜同诸友归自徐村
作者：石宝
朝代：明

驱马临高台，月色瑩如镜。众星吐寒芒，东方横斗柄。宇定光自发，林深鸟相庆。驴思栈豆鸣，人有归风咏。吾曹际明时，为道俱希圣。贫同一瓢颜，贵比万钟孟。所重在操存，原思果非病。譬彼道边木，枝柯何枯硬。白日发荣华，春条渐繁盛。吁嗟枯易荣，岂不由正性。飞云无长停，流电无久映。今我不驰驱，岁月忽欲竟。
月夜同诸友归自徐村
作者：石宝
朝代：明
体裁：古风

驱马临高台，月色莹如镜。众星吐寒芒，东方横斗柄。宇定光自发，林深鸟相庆。驴思栈豆鸣，人有归风咏。吾曹际明时，为道俱希圣。贫同一瓢颜，贵比万钟孟。所重在操存，原思果非病。譬彼道边木，枝柯何枯硬。白日发荣华，春条渐繁盛。吁嗟枯易荣，岂不由正性。飞云无长停，流电无久映。今我不驰驱，岁月忽欲竟。
有所思
作者：石宝
朝代：明

东风二月扬新沙，忆醉燕南豪士家。狂歌剧舞共春色，正值东邻桃始华。情阑每厌筝笛聒，意放不遣山林遮。船头诗篇船尾酒，解缆直下清溪涯。太原乔生兴踔绝，偏爱渔蓑冒风雪。杯空正自吸流泉，月出先判宿岩穴。封龙山人意原苦，坐觉悲风起尊俎。鬓星岂乏长安尘，衣斑尚带西湖雨。百年离合江上云，万事纷纭江水纹。千里夕阳春草绿，停云空忆鲍参军。
有所思
作者：石宝
朝代：明

兰皋步余马，骋望登白薠。美人隔江渚，夙昔相定言。远道不可见，深思历寒暄。世运如转毂，秋霜变春颜。出言虽有章，佩服多兰荪。妍丑惧相形，心肺日翩翻。翩翻讵有极，君子贵容德。
有所思
作者：石宝
朝代：明

双星荧荧隔秋水，秋入城头漏声里。窗间梧桐风瑟瑟，青鸟南飞月华白。朱弦一拨意已传，梦绕博山双紫烟。藕丝易脱云易散，十二碧峰秋雨前。
有答
作者：石宝
朝代：明

夷吾繇槛车，郅恽脱狴犴。时来齐业兴，策售亦匡汉。丈夫生世间，立志贵侃侃。多少英与贤，未遇恒患难。况复抱贞士，富贵非所惮。岂为云林深，白首辍篇翰。渔父歌浊清，牛人咏夜旦。虽萎兰亦香，不雨云自灿。终然千古下，忽有知己叹。黾勉读且耕，岁事行复换。
望姑苏兼送友
作者：石宝
朝代：明

送客因怀客往还，笙歌池馆绣江山。深愁忽与云俱往，好景曾于梦有关。帆带夕阳增地胜，虹收残雨觉春閒。相逢却话当年事，只恐悲欢损壮颜。
望封龙山
作者：石宝
朝代：明

名山万仞白云封，千古人来忆卧龙。郭震志豪频倚剑，李躬望重几临雍。弦歌未坏藏经壁，萍水徒悲过客踪。独讶题诗安处士，断碑多在最高峰。
望春曲
作者：石宝
朝代：明

百花篱边夜飞雨，蛱蝶愁多散还聚。惜春心绪无奈何，欲逐游丝成万缕。花间好鸟鸣聒聒，柳风吹绵绕天末。一春不敢上高楼，记得楼前嘶叱拨。郎去去不来，花残春又开。门前远人语，又是寄书回。
望苍岩行
作者：石宝
朝代：明

苍岩之山在何许，大行东来如马驻。上有千年不老之长松，下有清泉及茂树。颠猿栖其中，千岁亦不去。玄鸟吐云白鹿走，异相不独隋帝女。山翁饮水犹绿发，野草通灵亦金缕。吁嗟乎，佳哉名山神仙直在天壤间。我欲从之问大还，路远莫致行苦艰。但见淑气拥丹阁，奇峰历录青如环。百里之外且如此，何况暮宿玄圃朝洧盘。人生不满百，日月凋朱颜。安能不行乐，苦为名利悭。到头钟鼎亦徒尔，眼前行路犹间关。君胡不归来，山水有馀欢。吾为汝致安期枣，更为汝栽武陵花。黄童高歌素女舞，同醉吹笙王子家。
望西山
作者：石宝
朝代：明

西望瑶山秀色重，邑城多傍最高峰。明霞落尽鸦犹语，尺素裁成雁适逢。吟骨对山双耸瘦，凉飙戟叶几摧锋。溪村月上愁无限，看到渔灯达暮钟。
望诸君墓
作者：石宝
朝代：明

感慨重来吊望诸，一杯明水灌遗墟。昌黎好古心偏壮，诸葛谋王膝未舒。故国犹传下齐事，老儒空读报燕书。凭谁屈指当时士，多少纵横尽不如。
杂诗
作者：石宝
朝代：明

凉风动书幔，彷佛西南来。庭柯下露叶，哽咽递相催。瓜蔓滞宿雨，袅袅蒙尘埃。草虫阶下鸣，流萤亦徘徊。坐感岁事速，忽如车轮推。门前有层城，层城复高台。乘风欲登眺，仰溯天汉回。帝子不可见，青鸟非良媒。中夜耿深忧，泪落秋生苔。
杂诗
作者：石宝
朝代：明

大朴已彫散，颓波漫末涂。笺诰日纷纶，君臣互为谀。直弦忽见绝，白璧多掩瑜。但闻都俞声，无复咈与吁。往往抗颜色，犹称迈唐虞。唐虞不可见，烈士始全躯。王掾名痴绝，槐里号狂愚。安能起皋益，重述邦家谟。
杂诗
作者：石宝
朝代：明

妙舞恒赴节，善歌多应弦。艺精契至理，轮扁非言传。情矫性始凿，礼烦本日颠。所以大观人，游目无为先。岂不笑与嚬，造适意悠然。投足得规矩，率真外蹄筌。庶几达圣境，并可延天年。
杂诗二首
作者：石宝
朝代：明

世路多窘迫，旷然同众趋。发步未成矩，榛棘已盈涂。行人笑蹩躠，自顾益踌躇。暂得美荫息，似欲忘其躯。岂敢厌纷浊，颇能遂疏愚。乃知佩明月，不如服草珠。虽有万金鼎，所安在陶盂。至德贵愔翳，皂白始兴诛。珍重广成诀，静看鸡与凫。皎月邈中天，清光照无极。秋毫森可数，万里经一拭。宁知黑水潭，其下深莫测。龙蛇方蚴蟉，白日鬼争食。居人自凛凛，行者为恻恻。乾坤有遗憾，周孔不盈德。安取混沌炉，万象镕一色。皋禽不知素，城乌不知黑。大化康衢人，不知复不识。
杂诗二首
作者：石宝
朝代：明

辛俞从栾子，宁畏大戮施。栾布事梁王，冒险犹陈词。古人守节义，岂在崇与庳。意定蹈汤火，志明羞诡随。宁为白璧碎，不作脂与韦。宁为钝剑折，不作钩与锥。彼视富且贵，草芥奚足为。正气日沦丧，功名始多岐。射利等趋市，廉耻弃如遗。虽有首阳薇，莫疗夷齐饥。荆卿与灌夫，末路未可嗤。节钺不期傲，金珠恒自丰。物交中乃移，至诎豪与雄。畴能让田畔，斲榱竟不砻。訾祏雅端博，张老仁且忠。不有贤哲言，主名安取隆。所以公与卿，下士贵从容。谔谔有深惠，唯诺祸所钟。勿怙圭组贵，轩鹤笑寒鸿。苟移造物柄，篑土亦易崇。高台置郭隗，蒲轮起申公。此道久不作，纷纷喑与聋。
杂诗二首
作者：石宝
朝代：明

雪霰纷漉漉，忽然见朝暾。冰霜坠盈地，中有青苔痕。幡幡鸣春鸟，解使朝变昏。果哉乌鸦白，不谓黄河浑。小雅歌缗蛮，陈王悲豆根。此曲勿复竟，子兰方在门。鴳篱无高鸟，牛涔无巨鳞。物大会有合，浅小安足陈。藤萝附松柏，缴绕固其真。桃李虽不言，吐华自阳春。齐虏事口舌，秦人如鬼神。末路多此比，龙蛇贵存身。
杂诗二首·其一
作者：石宝
朝代：明

世路多窘迫，旷然同众趋。发步未成矩，榛棘已盈涂。行人笑蹩躠，自顾益踌躇。暂得美荫息，似欲忘其躯。岂敢厌纷浊，颇能遂疏愚。乃知佩明月，不如服草珠。虽有万金鼎，所安在陶盂。至德贵愔翳，皂白始兴诛。珍重广成诀，静看鸡与凫。
杂诗二首·其一
作者：石宝
朝代：明

辛俞从栾子，宁畏大戮施。栾布事梁王，冒险犹陈词。古人守节义，岂在崇与庳。意定蹈汤火，志明羞诡随。宁为白璧碎，不作脂与韦。宁为钝剑折，不作钩与锥。彼视富且贵，草芥奚足为。正气日沦丧，功名始多岐。射利等趋市，廉耻弃如遗。虽有首阳薇，莫疗夷齐饥。荆卿与灌夫，末路未可嗤。
杂诗二首·其一
作者：石宝
朝代：明

雪霰纷漉漉，忽然见朝暾。冰霜坠盈地，中有青苔痕。幡幡鸣春鸟，解使朝变昏。果哉乌鸦白，不谓黄河浑。小雅歌缗蛮，陈王悲豆根。此曲勿复竟，子兰方在门。
杂诗二首·其二
作者：石宝
朝代：明

皎月邈中天，清光照无极。秋毫森可数，万里经一拭。宁知黑水潭，其下深莫测。龙蛇方蚴蟉，白日鬼争食。居人自凛凛，行者为恻恻。乾坤有遗憾，周孔不盈德。安取混沌炉，万象镕一色。皋禽不知素，城乌不知黑。大化康衢人，不知复不识。
杂诗二首·其二
作者：石宝
朝代：明

节钺不期傲，金珠恒自丰。物交中乃移，至诎豪与雄。畴能让田畔，斲榱竟不砻。訾祏雅端博，张老仁且忠。不有贤哲言，主名安取隆。所以公与卿，下士贵从容。谔谔有深惠，唯诺祸所钟。勿怙圭组贵，轩鹤笑寒鸿。苟移造物柄，篑土亦易崇。高台置郭隗，蒲轮起申公。此道久不作，纷纷喑与聋。
杂诗二首·其二
作者：石宝
朝代：明

鴳篱无高鸟，牛涔无巨鳞。物大会有合，浅小安足陈。藤萝附松柏，缴绕固其真。桃李虽不言，吐华自阳春。齐虏事口舌，秦人如鬼神。末路多此比，龙蛇贵存身。
杨柳枝词
作者：石宝
朝代：明

春风惜别霸陵川，多少长条似马鞭。谁道无情是花柳，赚人来去自年年。
松声
作者：石宝
朝代：明

阅世苦多累，息此嘉木阴。坐玩磥砢节，孤高契芳心。远风自东来，乍如鸣素琴。渐竽密籁沸，划变戈矛森。栖鸟各去枝，閒云亦辞林。淑气不尔严，萧瑟有此音。感之发竦竖，起听更敛衿。调律岂无意，事大力不任。覆餗明在涂，敢试鼎与鬵。叹息偃庭际，出门春已深。
柏井别兄
作者：石宝
朝代：明

门对青山阁俯流，弦歌声里却生愁。最难为别缘同气，忽漫相看是异州。春草不违池上梦，布帆先问水边舟。金陵迢递劳频忆，夜夜闻鸿定倚楼。
柏梁台词
作者：石宝
朝代：明

柏为梁，梓为柱，累金作台高几许。未央宫阙太液波，万宝晴摇夜明树。日月星辰和四时，梁王以下皆陈诗。龙颜喜溢豹文蔚，虞廷赓歌再见之。君王千载英睿姿，惜哉不逢皋与夔。董生闭门长孺出，平津阁中贤者谁。雄才逸发不自制，始略祁连山外地。东来海上遇安期，西向宫中封五利。乃知为君难，为臣亦不易。君王已悔人未知，白首始兴搜粟尉。柏为梁，金为瓦，治大国，如大厦，一材岂宜轻用舍。用舍一失害不轻，疮痏呻吟遍天下。空令中国至今人，但说葡萄与天马。
柳塘
作者：石宝
朝代：明

一水溶溶隔柳南，浪花如舞落深潭。飞来黄鸟添春色，影出青山识旧岚。万事忽同萍梗聚，几人能与世情谙。凭君一会沧波意，坎止流行肯漫谈。
柳条歌
作者：石宝
朝代：明

霸陵一夜春风到，两岸毵毵飞絮早。千条弱线正匀黄，百啭流莺笙复簧。朝朝折柳无重数，日日行人亭短长。离筵一觞歌一曲，前车未远后车续。别多方恨柳枝繁，风雨明年又新绿。
桑条韦
作者：石宝
朝代：明

桑条韦，青青照田圃。二月神龙不行雨，绿阴婀娜宿鹦鹉。桑韦正含滋，鹦鹉来哺儿。鸣鸠戢其羽，戴胜无降时。忙杀蚕姑摧散丝，宫中筐筥那得知。一丝两丝缫未尽，倦点牙筹上堂寝。健蛾鼓翅摇春魂，蹋碎珊瑚黛眉损。桑韦桑韦好归根，城南斤斧星月屯。潞州别驾宜少恩，豹鞯骑士身虎文。
梦张岳州
作者：石宝
朝代：明

绿苔满地明如锦，共向溪西石阁吟。一掉好风人未散，梦回凉月正沉沉。
梦程正之
作者：石宝
朝代：明

少陵三夜梦谪仙，魂来魄往枫林前。今吾梦君亦连夕，邂逅相逢道相忆。似为九天风露长，怅望江南归未得。布帷夜久风凄凄，颠倒衣裳为君啼。鸱枭得志燕雀举，凤鸟文章无宿栖。昊天七政谁与齐，玑衡倒植昂或低。皋陶五帝不可问，坐对青灯落寒烬。人生逆旅会有归，但取荣名比华衮。
梦西湖
作者：石宝
朝代：明

山灵有宿约，寤寐应未爽。高韵摆尘俗，幽思入无象。分明桃花潭，春水增十丈。迟回虎穴傍，展转不可上。平生志多违，万事一怅惘。出门见明月，悠悠兴深往。
梧桐生高冈
作者：石宝
朝代：明

海上金轮出，曈曈映碧城。梧桐正䓤茜，凤鸟一长鸣。韶濩中和日，夔龙揖让情。献书丹扆外，寰海望升平。
樵山吟
作者：石宝
朝代：明

樵夫岁岁居樵山，短斧入山樵采还。双肩向市易斗粟，堂上日暮俱垂斑。官家谬选备工役，报国那能惜觔力。运斤直瞰危鹘巢，唤侣时招牧牛笛。宁知今年法令改，青山却用金钱买。有斧不得重刊云，无钱誓欲先逾海。昨日城中丁壮来，城中百事犹伤哉。析薪已费千馀万，卖子不足私门陪。衣裳蓝缕敢自惜，已看釜甑生尘埃。贫家止有田十亩，定知明年非我有。安能遁迹豺虎之深林，县官来时无处寻。
次韵奉答兄
作者：石宝
朝代：明

渡口斜风吹古柳，城门落日映新花。书来正过清和节，惆怅青骢未到家。何处风光似去年，豆花含雨草含烟。无端见月思千里，卧看行云曲槛前。
次韵奉答兄·其一
作者：石宝
朝代：明

渡口斜风吹古柳，城门落日映新花。书来正过清和节，惆怅青骢未到家。
次韵奉答兄·其二
作者：石宝
朝代：明

何处风光似去年，豆花含雨草含烟。无端见月思千里，卧看行云曲槛前。
次韵奉答应韵二首
作者：石宝
朝代：明

春光能得几多旬，雨笠风蓑过半春。正自不禁萍水恨，可堪重对别离人。东风不用漾游丝，小阁深愁发素时。满地绿苔人独坐，一林寒雨雀争枝。
次韵奉答应韵二首·其一
作者：石宝
朝代：明

春光能得几多旬，雨笠风蓑过半春。正自不禁萍水恨，可堪重对别离人。
次韵奉答应韵二首·其二
作者：石宝
朝代：明

东风不用漾游丝，小阁深愁发素时。满地绿苔人独坐，一林寒雨雀争枝。
次韵张大经奉寄二首
作者：石宝
朝代：明

江波东去月生西，花竹深中尚故蹊。尊酒几偿三径约，诗篇难尽百年题。丹心灼灼葵当槛，绿发萧萧水映畦。我亦江南植双桧，月明时有鹤来栖。鹊桥东畔凤城西，问竹寻花识旧蹊。载酒又询前日字，改诗兼换向来题。岂知明月思千里，未厌江离种百畦。为向天池鹏鸟道，鹪鹩随分亦安栖。
次韵张大经奉寄二首·其一
作者：石宝
朝代：明

江波东去月生西，花竹深中尚故蹊。尊酒几偿三径约，诗篇难尽百年题。丹心灼灼葵当槛，绿发萧萧水映畦。我亦江南植双桧，月明时有鹤来栖。
次韵张大经奉寄二首·其二
作者：石宝
朝代：明

鹊桥东畔凤城西，问竹寻花识旧蹊。载酒又询前日字，改诗兼换向来题。岂知明月思千里，未厌江离种百畦。为向天池鹏鸟道，鹪鹩随分亦安栖。
次韵答兄
作者：石宝
朝代：明

深秋一雁惜离乡，排恨宁论字短长。夜月待诗当面白，寒空蘸酒逼人苍。极知坚木原多节，自觉幽兰不改芳。千里书回双剑合，壮怀谁受泪浪浪。
次韵答张太守孟贤
作者：石宝
朝代：明

万里凭阑望楚天，彩旃高盖驻才贤。云从出岫多成雨，鱼为缄书几辍筵。已负旧名追骥尾，欲挥遥泪洒江边。寸心呵冻应难尽，惆怅寒鸦晓日前。
次韵荅兄云中道中诸作
作者：石宝
朝代：明

卢同梦破晓阴残，诗卷开封朔气寒。故事遥知骑马问，名山还欲按图看。风云满眼游何壮，简牒关心卧未安。豪俊不惭天子使，合令诸将揖儒冠。
次韵静夫神乐观祈雨
作者：石宝
朝代：明

洞箫吹彻水烟残，羽队双双引鹭班。云汉有诗空跂望，天河无路正间关。一年农事看将尽，六月王师恐未閒。为报先忧骢马客，霜威还与促青山。
欲雨
作者：石宝
朝代：明

菡萏风柔日又西，秋阴漠漠水鸦啼。池边别馆琴书润，云外层楼帘幕低。萤草不多新化火，蚁柯犹有未封泥。明朝欲上茅亭饮，多少诗情在绿溪。
残岁
作者：石宝
朝代：明

山城迫岁暮，阑街儿女喧。老氓来负布，伛偻行且言。杂果陈道侧，列圈多鸡豚。谷贱不敌钞，祀事安可喧。明时宜丰乐，徵索无乃繁。岂独吏治敝，奢风变丘园。婚嫁盛纨绮，肆筵亦劳烦。况复夜昼饮，不计罍与尊。生事岁几入，费出乃纷纶。岂不有称贷，旦暮闻扣门。
残莺歌
作者：石宝
朝代：明

贱子歌残莺，莺歌声递续。负此垂杨阴，明朝日月促。宛转复迟回，莫是离人曲。似恨上林枝，春啼犹未足。玉堤几度听凄清，半是湘灵鼓瑟声。朝桃花上音难写，暮雨台中梦不成。幽谷东头乔木近，殷勤更奏商弦引。征马踟蹰泪暗垂，芳心郁结愁难尽。残莺复残莺，羁怀今夜生。茫茫海角难求友，漠漠天涯谁有情。须知不是乌衣比，空烦王谢堂中耳。今人惟有名利亲，不爱清秋爱暮春。老舌如簧君莫惜，堤防利口能黄白。
汉宫词
作者：石宝
朝代：明

汉宫有明月，秋风悴碧枝。紫苔绣壁带，积翠隐罛篱。夜久星河变，人来鹦鹉知。旧恩随露泻，馀欢与日移。尚忆朝辞辇，深承夜诵诗。阳阿新得幸，谷永况多辞。指斥椒房宠，吹求饰室疵。荣枯付阶草，物化效冰澌。无言掩明镜，千古妒蛾眉。
汉宫词
作者：石宝
朝代：明

鞠室无人鬼夜悲，监宫印付审郎持。昭容七子闲言语，直到帘前奏御知。
江南曲
作者：石宝
朝代：明

云间甲第隐笙歌，桥北桥南画傍多。尽说升平风雨好，年年月底拜山河。
江都曲
作者：石宝
朝代：明

金篦吹笙绛裤讴，君王自理卧箜篌。夜深未唤憨憨寝，一曲归飞万里愁。
池上
作者：石宝
朝代：明

良辰不易得，池上一来临。微风感新绿，幽兰欣客襟。方洲语鸣鸟，忽如鼓瑟琴。悠悠南行云，成此匝地阴。美人隔千里，赠我百炼金。我有锦绶带，愿言结同心。
济宁别翟体和
作者：石宝
朝代：明

君家原上好松柏，小树亦可干云霄。百年乔木自春色，千里行人过午桥。为别莫歌南浦句，相期还共紫宸朝。秋来江上多归雁，应有书缄慰寂寥。
浩歌行
作者：石宝
朝代：明

春风秋月何年毕，今人古人三万日。少年不觉成壮夫，一日悲歌长六七。人人都说太平年，年去年来亦忽然。未论功名到钟鼎，须臾白日凋朱颜。君看书剑还如故，烟阁云台不知处。古道聊驱羸马行，壮心几逐飞龙去。长安辩士如悬河，豪气能倾马伏波。簪缨貂锦一朝歇，露盘仙掌仍嵯峨。君不见杯中酒，又不见筵前歌。酒阑歌尽人何在，依旧年年芳草多。金印玉腰真可羡，丈夫未遇欲如何。
涿郡
作者：石宝
朝代：明

二水争流绕郡南，郡城东望五云酣。风生帝子楼桑里，月射桓侯浴马潭。古俗多年犹忼慨，废台无客更游谈。津邮日日鸣钲鼓，看尽行尘拥使骖。
清夜游
作者：石宝
朝代：明

宫夜泠泠月华白，娇骑踏空红堕雪。西园门外驮鼓声，十六院中乐齐发。杨郎萧郎各一席，千年啮臂宫娃泣。坐中谁是陈宣华，宝带犹拴绣同结。芰荷风柔酣酒霞，锦缯绷树啼双鸦。侍臣自舞王自歌，蜥蜴香销金缕纱。佛经仆射呼不起，梁燕才人竟冤死。潼门烽火照宫红，犹自心轻汉天子。龙舟翩翩蔽白日，醉拥笙歌南下疾。一声悲铎不堪听，至今江柳生愁色。
清明二首
作者：石宝
朝代：明

榆柳新烟渐满城，出门人唱北邙行。纸钱无字书年代，华表谁闻说姓名。落日饥乌禁久立，东风骄马试长鸣。春来不作王孙赏，芳草萋萋漫有情。汉宫传蜡昼冥濛，寒食清明几日同。插柳儿分烟外绿，卖花人立雨中红。万家香火迷归蝶，百尺鞦韆卧晚虹。欲把吟情输酒幔，晓城无数飐东风。
清明二首·其一
作者：石宝
朝代：明

榆柳新烟渐满城，出门人唱北邙行。纸钱无字书年代，华表谁闻说姓名。落日饥乌禁久立，东风骄马试长鸣。春来不作王孙赏，芳草萋萋漫有情。
清明二首·其二
作者：石宝
朝代：明

汉宫传蜡昼冥濛，寒食清明几日同。插柳儿分烟外绿，卖花人立雨中红。万家香火迷归蝶，百尺鞦韆卧晚虹。欲把吟情输酒幔，晓城无数飐东风。
清河感古
作者：石宝
朝代：明

十里陂陁带绿茸，废城谁记汉时封。池台地古逢人掘，花鸟春深为客容。宦路偶同云北散，野情偏在日西舂。江山旧事难重问，斗酒閒浇垒块胸。
清苑怀古
作者：石宝
朝代：明

河岳千年帝宅开，昔人功业几摧隤。风生易水荆卿去，台筑黄金乐毅来。鸦带夕阳多闪烁，树酣秋色正崔嵬。昭王祠下经过少，为读碑文细拂苔。
游东园
作者：石宝
朝代：明

坐久香不断，开残花尚奇。林莺知客意，一啭似笙诗。
游北寺亨上人后园
作者：石宝
朝代：明

偶为寻诗出，秾华触眼新。鸟歌行酒地，花覆倚阑人。风籁浑无谱，虫书太逼真。绝胜弦管夜，红袖舞香尘。
游石都尉山庄
作者：石宝
朝代：明

城东水石坐生秋，不到山林地已幽。随意云间高鸟下，有时潭底倦龙游。閒花笑客偏相向，古竹吟风可待求。杯酒未阑何处笛，已将新月上檐头。
游西湖同李廷评乔考部王祠部诸友
作者：石宝
朝代：明

离宫数十半仙踪，玉辇金舆怅不逢。漫道云中闻鼓吹，犹疑水底住鱼龙。风帆影没平川树，天乐声留野寺钟。更有暮烟知故事，还将残黛抹秋容。
溪亭
作者：石宝
朝代：明

溪南小亭清且孤，渔父送酒刚百壶。水风欺人双鬓短，飞瀑不救诗肠枯。轻帆翩翩进复却，蒲梢初长莲未萼。惟有杨花恨别离，化为萍草犹飘泊。浮生百年无定踪，太平景象长雍容。不妨烂醉卧溪上，夜听黑潭鸣水龙。
滹上即事
作者：石宝
朝代：明

晚烟如带拂城头，城下滔滔滹水流。东海游龙归古庙，西山浓翠贴谯楼。种荷使者今安在，横笛儿童不解愁。惟有春风长浩荡，年年吹绿到芳洲。
滹上谒禹祠
作者：石宝
朝代：明

雪晴风暖庙门开，神禹旌旗尚未回。川上晚烟龙曳出，树头春色鸟衔来。地兼燕赵山河壮，人自陶唐雨露培。独采香芹荐明水，古松阴畔一徘徊。
滹沱
作者：石宝
朝代：明

往日驱车出雁门，几从渔牧到河源。三泉戛石湍犹小，万壑潨流水正浑。势落平原通海啸，气蒸恒岳见云屯。无端忽作崩城怒，似为英雄洗血痕。
滹沱春望
作者：石宝
朝代：明

平田渺渺树亭亭，断岸危堤古地形。草色几年回野烧，冰澌二月落寒汀。萧王旧事曾经问，赵士悲歌不可听。独立残阳数来雁，欲将高思付青冥。
漫书
作者：石宝
朝代：明

炎炎积暑意，耿耿抱深怀。云含雨迟落，鸟呼风不来。疏林滞清响，幽客卧高斋。暄凉虽殊态，谋道讵云乖。独披床头书，如与古人偕。旷思倏无极，焉能顾尘埃。
漫书二首
作者：石宝
朝代：明

化机流宇内，浩荡春如波。性命岂吾有，阴阳惟委和。至人率真意，俗士较寡多。天功为已力，百感形泣歌。欲识荣衰理，请盼庭前柯。骐驎日千里，捕鼠愧狸狌。鲁鸡伏鹄卵，越鸡良不能。小大固物理，鹪鹩等鹍鹏。得造境自适，入真化可乘。何必朱门戟，可以易枢绳。
漫书二首
作者：石宝
朝代：明

峄阳生孤桐，弦之以吴丝。坐令风雨色，变出阳春词。可以养圣性，可以献帝墀。孤高谅有合，君子贵后时。曾子日在野，食力事躬耕。纳屦踵时决，掩肘衿不盈。岂无百镒馈，乖义色所轻。天光触鸣籁，商颂出金声。终焉领圣业，千载崇钜名。
漫书二首·其一
作者：石宝
朝代：明

化机流宇内，浩荡春如波。性命岂吾有，阴阳惟委和。至人率真意，俗士较寡多。天功为已力，百感形泣歌。欲识荣衰理，请盼庭前柯。
漫书二首·其一
作者：石宝
朝代：明

峄阳生孤桐，弦之以吴丝。坐令风雨色，变出阳春词。可以养圣性，可以献帝墀。孤高谅有合，君子贵后时。
漫书二首·其二
作者：石宝
朝代：明

曾子日在野，食力事躬耕。纳屦踵时决，掩肘衿不盈。岂无百镒馈，乖义色所轻。天光触鸣籁，商颂出金声。终焉领圣业，千载崇钜名。
漫书二首·其二
作者：石宝
朝代：明

骐驎日千里，捕鼠愧狸狌。鲁鸡伏鹄卵，越鸡良不能。小大固物理，鹪鹩等鹍鹏。得造境自适，入真化可乘。何必朱门戟，可以易枢绳。
漫书五首
作者：石宝
朝代：明

閒居成懒癖，高卧起徐徐。世治逢尧历，春晴验朔书。嚣尘长缭绕，元气自呼嘘。不把双眉向，人间浪蹙舒。晓跨城东马，披星到酒家。瓮春抽嫩竹，灯夜试初花。乐听升平曲，人乘浩荡槎。兴来从健到，谁省岸乌沙。东风才十日，煖色渐融冰。春市多张酒，宵城半打灯。礼从先进野，学去古人矜。分不知时务，痴聋似许丞。十五年前到，都城犹古风。蹇鞍逢进士，鸡酒宴名公。世事车轮转，人情木叶红。豪华迷旧眼，谁与论颛蒙。谁道年程浅，刍荛有此言。结缡儿女早，斗障锦丝繁。磊磊春盘簇，匆匆夜客奔。还看脩上者，妖服自翩翻。
漫书五首·其一
作者：石宝
朝代：明

閒居成懒癖，高卧起徐徐。世治逢尧历，春晴验朔书。嚣尘长缭绕，元气自呼嘘。不把双眉向，人间浪蹙舒。
漫书五首·其三
作者：石宝
朝代：明

东风才十日，煖色渐融冰。春市多张酒，宵城半打灯。礼从先进野，学去古人矜。分不知时务，痴聋似许丞。
漫书五首·其二
作者：石宝
朝代：明

晓跨城东马，披星到酒家。瓮春抽嫩竹，灯夜试初花。乐听升平曲，人乘浩荡槎。兴来从健到，谁省岸乌沙。
漫书五首·其五
作者：石宝
朝代：明

谁道年程浅，刍荛有此言。结缡儿女早，斗障锦丝繁。磊磊春盘簇，匆匆夜客奔。还看脩上者，妖服自翩翻。
漫书五首·其四
作者：石宝
朝代：明

十五年前到，都城犹古风。蹇鞍逢进士，鸡酒宴名公。世事车轮转，人情木叶红。豪华迷旧眼，谁与论颛蒙。
漫书古体
作者：石宝
朝代：明

僻性鲜谐合，乐闻长者言。忽从黄绮游，曳履过东园。徜徉意自适，杯饮礼不繁。下论暨秦汉，上谈溯羲轩。麋鹿卧我侧，群猱戏相援。睹物契至理，归求吾所存。
漫书次陈白沙韵二首
作者：石宝
朝代：明

中年虽过未扶筇，尽羡人间白发公。花下一壶那敢惜，江乡多雨况多风。夜凉欹枕数清漏，秋早出门怜露花。莫道五湖归未得，山城十亩旧桑麻。
漫书次陈白沙韵二首·其一
作者：石宝
朝代：明

中年虽过未扶筇，尽羡人间白发公。花下一壶那敢惜，江乡多雨况多风。
漫书次陈白沙韵二首·其二
作者：石宝
朝代：明

夜凉欹枕数清漏，秋早出门怜露花。莫道五湖归未得，山城十亩旧桑麻。
瀛洲即事
作者：石宝
朝代：明

长廊古松柏，深院画风雨。水煖荷渐出，人静鹤独语。碑垂玉亭记，前哲留踵武。壁载伐桑说，近事亦快睹。紫厓本公辅，爱与圣贤伍。题诗遍池台，置笔及牖户。宁庵虽峭拔，言动蹈遗矩。独开论文榭，不出弹棋坞。时来各飞腾，此地自今古。庭竹犹馀青，邻峰翠可数。去岁吾始入，治塘亦疏圃。岂望菱芡成，不辞菜根苦。春风不改和，夜月明如午。一觞时啸傲，万事付毛羽。
灌园
作者：石宝
朝代：明

开畦还汲井，勤苦待蔬成。不及池头草，无情日夜生。
灯花
作者：石宝
朝代：明

谁道春光薄，寒灯亦放花。粟金装宝树，文火伏丹砂。千里长为客，三年不见家。明朝有乡信，遥寄自天涯。
熊耳峰
作者：石宝
朝代：明

封龙山势壮，巀嶪见熊耳。高峙层霄间，下听几千里。威深貔虎避，意拔雷电起。乃知天降灵，自与凡石异。浮岚出晴丹，淑气凝夜紫。彷佛悬崖旁，呵护有神鬼。我思汉三老，幽谷访遗屣。人去事亦非，荒池但秋水。地灵应未散，烈士还继轨。遥遥白云中，何人隐高几。
燕将雏
作者：石宝
朝代：明

飞飞梁间燕，可怜日将雏。雄雌更出入，群儿恣喧呼。城南虫蚁少，苔花济馀餔。皇皇往求之，似畏西日徂。岂复惜舞翅，谯谯大劳劬。声音觉渐长，羽翼齐已无。会须见返哺，讵后庭中乌。
燕歌行次静夫都宪韵
作者：石宝
朝代：明

东风吹古丘，客泪垂清潸。燕豪冻欲死，剑指无闾山。弯弓夜猎黄草湾，层冈上接飞猱攀。锦韬银甲四十万，往往驰骤呼泜间。秦人远交众不悟，鲁犹姑息齐何顽。千金致士一语走，何怪白日开函关。报燕书成事已去，拒秦璧返谋何悭。英雄忽随易水逝，境地岂复长城闲。至今国士犹感慨，似有剑气藏蓬菅。时清兵甲弃不用，世上耆叟多清閒。鹖冠者谁双鬓斑，高歌欲挽馀风还。先王治日未忘乱，夜拭龙泉照酒颜。
燕燕谣
作者：石宝
朝代：明

燕燕飞，入翠微。越罗为君裳，齐纨为君衣。披香殿里双宿栖，茅次旧垒生光辉。张公子，来击鼓。按红牙，歌金缕。一曲阳春掌中舞，弱佩随风坠鸣雨。君王为尔金刻栌，可怜窠成不将雏。腐木作柱能几时，栋焚火灭犹未知。废昭台，徙长信。前雉雊，后星陨。恼乱春心君莫问。锦衾夜夜裹宫奴，温乡老人朝不苏。
独坐
作者：石宝
朝代：明

百年今此暂祛烦，又向空斋独负暄。阅世渐知滋味薄，著书犹恨语言繁。风嘘竹牖通阳气，人掩蓬门避俗諠。却讶藤萝附松柏，凭高袅袅正攀援。
猛虎行
作者：石宝
朝代：明

南山有猛虎，声势何咆哮。野豕食殆尽，无论鹿与麃。山径行人稀，田事苦莫抛。叩锄下危冈，秉火仍喧呶。誓将弃此业，往适彼乐郊。丘中有遗髑，哀哀妇人哭。
玉泉亭上
作者：石宝
朝代：明

峰岩百步翠重重，岩下春泉喷玉淙。章帝旧宫今不见，断霞犹出绣芙蓉。
田家行
作者：石宝
朝代：明

上冈下冈走仆仆，驱牛下冈上冈宿。冈头风雨多则多，畏有儿童来牧犊。短裙蔽膝筐系肩，此是贫人来拾田。老夫浑有十亩麦，大半人家种子钱。年年田中穧不敛，今年刮田如镜面。秋田虽好犹未熟，熟时更有还官谷。
田居
作者：石宝
朝代：明

五月麦风清，新蝉占高柳。缓行向南阡，延望亦已久。露气濡我裳，枯芒森触手。遗禾资贫窭，岂独利寡妇。缅思先王时，世道何忠厚。老死民不流，官长鲜迎走。终岁庸数朝，方田给十口。庖厨虽未丰，鸡豚养黄耇。一自浇伪滋，此言遂成否。甔石犹不盈，焉知肉与酒。世降苟如兹，吾于尔何有。
画灰
作者：石宝
朝代：明

炉中火尽灰尚温，一拨再拨心翩翻。披沙仅见赤璗出，豁雾亦有明星存。从容指画续复断，石鼓籀文仓颉篆。巨擘纵横分岸畔，先王经国区沟畎。太和茫茫犹未收，初为河图后洛畴。四隅五气可按数，七八九六纷相钩。倏然蛇蟠忽鸟发，天前地后拥诸葛。亦知炎烬不可嘘，尚冀燎原势莫遏。须臾寂灭难重寻，悲哉此是佛氏心。此灰可灭佛未熄，独坐寒窗玩周易。
留赠翟克徵
作者：石宝
朝代：明

海鱼移来海边住，照耀海水生紫雾。凤皇亦绕丹山飞，采霞光属青桐树。丈夫远志千万里，幽冀朝游青兖暮。浩浩长风振佩环，悠悠芳草迷归路。逢人尽与道寒暄，论心何必分新故。相期巨擘俱抟云，不学寒蝉空饮露。君家善庆闻有馀，大鸿胪卿亦新除。攀龙不独一身贵，挂角况有当时书。我行共北拭双眼，青云有意君何如。
病言
作者：石宝
朝代：明

多病欲无言，凄风感心曲。十年侍明光，群书校天禄。冠佩含春风，翱翔总鸾鹄。素饱愧未湔，拾遗梦空触。岂期挥翰手，欲展扶黎足。竹简经蠹穿，胸襟被尘梏。虽云日偃仰，亦复成局促。非不思古人，知荣守其辱。雅志良难酬，叹息声相属。
病骥吟
作者：石宝
朝代：明

良骥本龙子，病来失风云。北风振长鬣，犹念万里勤。朝饮长城窟，日夕秣昆崙。意气轻百战，功成大将军。汉家麒麟阁，丹青貌殊勋。騄駬弃道傍，哀鸣人不闻。四蹄空踣铁，五花不能分。平生感一顾，何以报明君。
登临篇
作者：石宝
朝代：明

登高丘，临清流。惊涛拍岸风萧飕，东奔到海何日休。浮生聚散类萍梗，满地花草凝閒愁。士稚空盟大江楫，仲宣复上荆南楼。日落苍梧思帝子，风生芦叶按伊州。富贵豪华成莽苍，斜月窥林影千丈。谁家金坞草犹黄，旧日歌台人竟往。旧人已往新复来，仍张宝瑟劝金杯。流鱼偶与水相得，长啸不知山欲摧。鬓毛未白心成灰，城南啼乌声绝哀。长空蘸酒波澒洞，峻坂堕足愁崔嵬。仰天愤顿一起舞，蹋碎石壕千古苔。
登楼望城西诸山
作者：石宝
朝代：明

西湖山水清且幽，汉宫恩泽赐旬休。鸣鞭走马出广陌，一望太行无尽头。储郡乔王并时俊，相与共上湖边楼。看山酌酒无鼓吹，自作歌词还自讴。飘飏始觉霄汉迥，摇落忽惊花树秋。浮萍沧海易离合，芳草绿波谁去留。旧时谐笑果一梦，当日池台成独游。颓云坐见堕平地，春水潏潏西北流。不知古壁满苔藓，曾有几字垂银钩。人生百年骥过隙，金丹驻颜那易求。有名莫上钟与鼎，留取争光烟月洲。
真意堂诗
作者：石宝
朝代：明

大道流宇内，群形各含醇。纷纭千万端，率性固其真。高鸟凌风翔，游鱼翕其鳞。天渊苟易置，拂郁讵能伸。卓哉孤贞士，筑室西江滨。盼菊以怡颜，意与鸢鱼均。兀傲疏篱下，不知累重茵。赤芾称峨冠，物假吾之身。勃然见真吾，此乐难具陈。真意良在兹，高吟谢市尘。
睡起
作者：石宝
朝代：明

白昼清如水，当轩纳好风。形忘开口外，乐在曲肱中。竹榻偏怜旧，绳枢不避穷。偶怀徐孺子，还愧食非躬。
短歌行
作者：石宝
朝代：明

苦霜凋绿华，耿耿抱香死。快力割直丝，一断不可已。翠袖弓鞋双黛眉，香轮回首泪沾衣。采云一散无消息，惆恨绿鬟生雪丝。
石井送罗文学湖南考试
作者：石宝
朝代：明

西风匹马送君南，两岳晴开万里岚。斧桂再看游月窟，纫兰兼喜过湘潭。气吞云梦宁论九，璧认连城岂待三。我亦怀人歌楚调，不胜蓬鬓晚毵毵。
砧声
作者：石宝
朝代：明

西岭无情石，东林枯木枝。如何明月夜，触手动相思。
碌碌何足道
作者：石宝
朝代：明

为学二十年，闻善思允蹈。四岁知诗书，八岁勤洒扫。十三为文章，光泽春雨膏。十九学渐富，士林有称号。瀛洲名滥入，君亲思未报。高步望登堂，爝火求就燥。迨今又十载，不觉壮夫到。彬彬犹未能，碌碌何足道。
碧窗曲
作者：石宝
朝代：明

银河夜悄冰蟾泣，露蕊风荷软无力。香奁半掩碧菱光，独向窗间理蝉翼。南风挟雨江云湿，绿怨红愁满胸臆。可怜明月如青镜，不照妾心同铁石。人生命薄空自惜，转眼风光成故迹。愿郎身与松柏坚，随意萋萋寒草碧。
磊磈行
作者：石宝
朝代：明
体裁：古风

深林人稀豺虎嗥，荒崖堕石海漱涛。长安万里烟浩浩，黄金触手轻如毛。貂裘敝尽何足惜，腰下焚焚双宝刀。西来黄尘扑天起，将军破敌见天子。圉夫灶下尽蒙恩，困杀英雄老燕市。燕南美人好颜色，压酒槽头劝行客。东风舞折柳丝狂，醉击龙泉按歌拍。歌声嘹亮舞熊柔，不数当年宋意讴。知己难逢头易白，出门跨马路悠悠。
磊磈行
作者：石宝
朝代：明

深林人稀豺虎嘷，荒崖堕石海漱涛。长安万里烟浩浩，黄金触手轻如毛。貂裘敝尽何足惜，腰下焚焚双宝刀。西来黄尘扑天起，将军破敌见天子。圉夫灶下尽蒙恩，困杀英雄老燕市。燕南美人好颜色，压酒槽头劝行客。东风舞折柳丝狂，醉击龙泉按歌拍。歌声嘹亮舞熊柔，不数当年宋意讴。知己难逢头易白，出门跨马路悠悠。
社日
作者：石宝
朝代：明

东风帘幕驻晴云，社酒杯深我对君。燕子未来花不语，绿芜寒雀共斜曛。
神树行
作者：石宝
朝代：明

我家坟上老白杨，风摧雨蚀分枯朽。一脉才存天地性，十年更作风雷吼。崛起似有神明扶，发荣却在凋伤后。路傍行人坐叹息，此事依稀古曾有。上林高柳僵复生，田家紫荆悴重茂。间关海峤存遗孤，斡转乾坤赖贞妇。岂独义拟卫共姜，自是忠同晋杵臼。秋霜照胆繁本枝，幽谷回阳保长久。龙皮屈律张万鳞，虎骨联拳露双肘。气排霄汉春愈滋，势压郊原地增秀。阴功自得天维持，世泽谁知自忠厚。临风瞻拜思不穷，更祝多男与多寿。
秋兴
作者：石宝
朝代：明

今年秋令早，白露已霏霏。巢久燕将别，草寒萤渐稀。多情惜亭柳，未老定渔矶。更与江湖伴，收荷为制衣。
秋原
作者：石宝
朝代：明

野鹿时并走，沙禽亦双飞。何事秋原上，日斜人独归。
秋园
作者：石宝
朝代：明

露华缀草秋离离，回风捲叶扬赤旗。老槐团团翠如盖，山鸟欲下惊曲枝。自临古井牵素索，农圃滋味须吾知。平生骨法本贫贱，谪仙福薄王濛痴。安能久蹑名利场，猛虎赴塘当无疑。虽非祀灶可却老，庶几服息能忘饥。篱边寒蛩忽唧唧，满林秋色正葳蕤。为君痛饮三百爵，醉待明蟾生海涯。
秋塘曲
作者：石宝
朝代：明

长陂水落鱼龙冷，芙蕖堕香菱叶靓。采莲犹系青娃船，萍藻中间照妆影。岸上人语积渐稀，罗袂掩面踏船归。亦知明年荷复出，但恐绿鬓失芳菲。人间白日不重午，黄金自可当年挥。悲歌一声下江渚，回头更见鸳鸯侣。落日悲风叶乱飞，藕丝愁绪俱千缕。
秋夕
作者：石宝
朝代：明

银河玉露妆新秋，露声斜逐河声流。美人相望隔千里，对此翻令生百愁。谁家箫鼓夜行乐，寂寂那知客怀恶。知音不来可若何，一任虫丝护弦索。
秋夜
作者：石宝
朝代：明

凉夜始多梦，升沈顷相寻。蟋蟀入床下，萧序已载阴。褰裳出庭户，河汉清且深。华月挂林杪，高鸿送哀音。百岁岂不多，半为风雨侵。嗟彼蜗角名，烦此孤鹤心。流水激古洲，高山出远岑。子期果难逢，独卧枕素琴。
秋夜
作者：石宝
朝代：明

徙倚西风外，秋声满凤池。何堪砧杵夜，又在月明时。病叶辞柯响，寒桐转漏迟。起看三尺剑，悲壮两难持。
秋夜
作者：石宝
朝代：明

曲槛散沉思，高斋瞻夜云。人闻河汉语，天示斗星文。有恨能销骨，无诗可赠君。溪风与岩露，悲哽若为分。
秋夜
作者：石宝
朝代：明

梧桐落尽倚危阑，寂寂秋灯照夜残。二十馀年多少事，此心虽在不胜寒。
秋夜
作者：石宝
朝代：明

海榴花外送高秋，卧看长空片月流。野客梦回绫被早，清歌声助画堂幽。旧书消日裁千卷，壮志驱人尚九州。独倚西风搔短鬓，洞萧何处起閒愁。
秋夜
作者：石宝
朝代：明

萧萧暮秋意，似与骚人期。西风凄布袍，河汉影垂垂。高城奏清角，感怆有馀悲。故垒欲辞燕，残蝉犹附枝。烹羊及炰羔，农家欣及时。不念抱穷士，文章光陆离。忽触秋涛声，壮怀良在兹。
秋夜漫书
作者：石宝
朝代：明

银河影落画楼西，兴入高秋万象低。湖海胸襟空浩浩，乾坤风景自凄凄。谁家蟋蟀催机杼，野寺钟铃乱鼓鼙。满地月明人未寝，木犀花外有乌啼。
秋思
作者：石宝
朝代：明

白露篱间响，残萤是处流。朝朝上楼望，日日使人愁。未遇梅花使，空题蕉叶秋。殷勤报明月，为我照西州。
秋意
作者：石宝
朝代：明

云疏月吐华，叶老林张绣。凄清意独苦，萧爽气初透。白鹤飞又还，青鸾报何后。卧听银浦涛，人与秋山瘦。
秋意
作者：石宝
朝代：明

玄鸟将归日，寒蝉恰蜕时。风吟金井叶，露哽木犀枝。荐寝登麻黍，经村见酒旗。犹传拊缶曲，兼诵断壶诗。农乐有如此，帝功安所知。壮心鹰隼上，旧业菊花篱。漏永稽残梦，才迟折冻髭。卿云在东北，空系小臣思。
秋日
作者：石宝
朝代：明

志士悲秋日，文园抱病年。西风吹落木，金气入商弦。柿叶红初透，禾麻实既坚。弋凫歌昧旦，授枣讶神仙。即境情弥重，衔哀力未宣。斜阳惊牧笛，中夜舞龙泉。梦破梧桐雨，诗赓鸿雁篇。谢安犹稳卧，刘向本难迁。伏枥心千里，端居席半穿。才惟思大雅，理独契先天。不问门前市，非求汶上田。守贫甘瓠饮，知足谢腰缠。楚客兰为佩，陶门柳拂颠。屦稀苔渐满，月冷凤孤骞。范叔寒如此，王生兴偶然。漫吟秋色畔，回首看鹰鹯。
秋日
作者：石宝
朝代：明

秋日晴自好，远空明雁书。云净碧峰出，棨戟列吾庐。坠叶填古井，积潦自成渠。虽当摇落辰，壮志尚有馀。真欲乘长风，浩荡游六虚。倘遇广成子，试与谈太初。
秋日寄兄
作者：石宝
朝代：明

细和陶诗到日斜，晚风吹鬓作霜华。瓶中粟米聊供鹤，醉后绳床可当槎。兴发尚思春载酒，泪流非为夜闻笳。关山千里同明月，孤负庭前郁李花。
秋日寄孟贤
作者：石宝
朝代：明

秋声惊短鬓，忽忽过中元。荷冷红初褪，林幽绿尚繁。归心梁上燕，客梦槛中猿。不得张公子，同来倒玉尊。
秋日寄宋侍御
作者：石宝
朝代：明

西风吹鬓毛，忽忽惊节变。疏篱渐飞萤，故垒欲辞燕。亦有蛟雷鸣，中夜捉纨扇。缅怀同心人，怅望不可见。起对庭前花，银河白如练。况逢重七日，儿女试针线。宁知牛与女，此夕真欢宴。百年离合情，忽如萍蓬转。富贵浮空云，豪奢落花片。安能不衔杯，苦与岁月战。黄金不铸身，白石不镂面。负此令时节，回首岁将晏。
秋日游城南张氏庄
作者：石宝
朝代：明

斜日高城伤客怀，百年多暇此裴徊。燕山云树无今古，莺谷渔樵自往来。野水漾舟归远浦，老鵳窥兔上荒台。村翁惯记从前事，说罢潸然对酒杯。
秋日西郊书事二首
作者：石宝
朝代：明

金井叶半脱，宝阑丝乍寒。凉泉鸣石罅，骤雨刷危滩。草浥萤收照，林空马放欢。水头高帽客，公事了渔竿。霏霏晴复雨，草屋近茅湾。未午闻鸡唱，刚秋见雁还。水蒲多委佩，山枣半开颜。忆见吹笙侣，颓云隔万山。
秋日西郊书事二首·其一
作者：石宝
朝代：明

金井叶半脱，宝阑丝乍寒。凉泉鸣石罅，骤雨刷危滩。草浥萤收照，林空马放欢。水头高帽客，公事了渔竿。
秋日西郊书事二首·其二
作者：石宝
朝代：明

霏霏晴复雨，草屋近茅湾。未午闻鸡唱，刚秋见雁还。水蒲多委佩，山枣半开颜。忆见吹笙侣，颓云隔万山。
秋日遣兴
作者：石宝
朝代：明

旭日戒僮夫，驾言适东野。市朝垢心境，广莫快一写。况值目疾除，秋色尚可假。岂徒望封龙，岩壑翠堪把。近观百谷繁，一一含大化。我虽宦游人，自是悠悠者。忽逢邻叟来，相欢坐桑下。
秋水
作者：石宝
朝代：明

秋水相看意偶同，有时波浪似因风。转来芳砌平犹绿，流入花溪慢亦红。齐物未逢庄叟问，汎槎虚道汉侯通。西窗忽触寻诗眼，几点青山在雨中。
秋色
作者：石宝
朝代：明

返照入高楼，楼中客惆怅。开楼看秋色，犹在阑干上。
秋莲曲
作者：石宝
朝代：明

西塘菡萏初破红，小舟荡漾东南风。罗裙曳水蘸轻碧，惊起沙头双落鸿。昨日采莲莲尚好，今朝采莲莲已老。绿房结子空垂垂，翠黛朱颜可长保。江湖日暮生嫩寒，鸳鸯双飞不过滩。回首女伴各无语，泪洒铜仙承露盘。
秋郊
作者：石宝
朝代：明

湖山萦宿襟，危眺偶一豁。叶脱峭峰见，烟霁平野阔。下马遵石堤，废碣藓可掇。昔人来歌地，历历增惨怛。事去朝露空，安辨穷与达。吾侪际清朝，复此谢轇轕。岚光舞宫宠，风物疗文渴。坐对古今变，万类等毫末。犹思勤钟鼎，一继伊与葛。
秋阴
作者：石宝
朝代：明

积霭阴阴覆苑墙，山梨病雨叶多黄。道人痴欲寻秋色，独立青山送夕阳。
秋雨
作者：石宝
朝代：明

何事秋来雨，萧萧便不同。已愁闻落叶，争忍傍梧桐。客路思千里，长门望九重。几人当此夜，挥泪亦随风。
秋风吟
作者：石宝
朝代：明

惊飙振修麓，槁叶下乔林。怒号捲积霭，急转杨轻砧。翩翩孤凤雏，托身芳树阴。中夜感箫韶，激烈发清音。下有抱贞士，闻之援素琴。一弹南山高，再弹流水深。离鸾与别鹤，嘹唳声相寻。律吕转清切，壮怀伫萧森。谁言人生贵，无异巢中禽。得时应春鸣，遇寒亦哀吟。万动各有息，睹物悟人心。服我敝缊袍，安知辟寒金。
移居太仆街
作者：石宝
朝代：明

从仕二十载，卜居亦六七。身世任蓬转，无问喧与僻。最后移阙西，地位更平直。趋鼓向启明，绕尽宫树碧。城遥漏声杳，起望恒伫立。凭仗窗间禽，晨晦有消息。迂慢恐非宜，取近愧寡力。暂借鹪鹩枝，岂敢望安逸。
移居安福巷柬诸同馆
作者：石宝
朝代：明

十年踪迹尚飘蓬，假馆长安岁岁同。已恨无文承史阙，不知何骨类诗穷。鹪鹩得树栖方稳，驽马思群影半空。携去琴床日高束，欲将尘鬓对南风。
移居长安门西安福巷
作者：石宝
朝代：明

谁言广陌好，陋巷亦清幽。夜月春长满，晴云昼不收。宫中闻报漏，门外度鸣驺。时复乘间兴，凭轩望五楼。
立春
作者：石宝
朝代：明

萱草堂东逢立春，春风堪笑亦堪颦。青青盘菜思纤手，袅袅花枝似玉人。
立秋
作者：石宝
朝代：明

造化妙生息，贞元互为机。坐见夏木林，忽有秋叶飞。新凉化炎歊，此意亦已微。谁令西南风，飕飕度窗扉。穷士悲物变，哲人贵知几。仰观斗柄移，叹息声未希。
竞渡辞
作者：石宝
朝代：明

竞渡复竞渡，波光浩渺渺。潮头如马来，舟子疾于鸟。轻舠迅楫斗缤纷，伊谁从之楚灵均。江深海阔安得济，鼍抃鲸吞愁杀人。苍天不照烈士苦，日暮洞庭闻击鼓。九辨谁招梦泽魂，一杯枉酹荆南土。竞渡兮来归，湖上兮依依。棹歌齐发泪沾衣，宝笙瑶瑟清且哀。四望踯躅悲又悲，安能遇君与君携。
章锦衣园饯克温
作者：石宝
朝代：明

惜别驻郊坰，名园及璀璨。朱荣悬弱葼，清樾护修干。载展夙昔欢，颇兴萍蓬叹。觥繁乱回波，坐逸何泮涣。妙舞出京洛，清歌彻云汉。探幽入虎谷，蹑蹬耸飞翰。几欲凌长风，六极游汗漫。主人爱真景，废榭临断岸。岂惟示朴淳，正欲知忧患。吾侪睹落叶，朝聚夕又散。当时盛红颜，几许发已换。安知垂汗青，试听歌石烂。愿言保终始，庆云旦复旦。
笼中雀二首
作者：石宝
朝代：明

一种青云鸟，谁将入绮笼。虽便红稻稳，无复绿阴中。顾影疑怜独，蜚声忽应同。还惭好毛羽，终日狎儿童。日转青曈媚，风吹绿羽齐。将身随凤舞，何意学鸡栖。知命长安啄，逢人似欲啼。金笼清夜永，应忆水云西。
笼中雀二首·其一
作者：石宝
朝代：明

一种青云鸟，谁将入绮笼。虽便红稻稳，无复绿阴中。顾影疑怜独，蜚声忽应同。还惭好毛羽，终日狎儿童。
笼中雀二首·其二
作者：石宝
朝代：明

日转青曈媚，风吹绿羽齐。将身随凤舞，何意学鸡栖。知命长安啄，逢人似欲啼。金笼清夜永，应忆水云西。
答侍御宋先生次韵二首
作者：石宝
朝代：明

五花骢马绣为鞍，谁道人间行路难。两腋天风生祖幕，百年交结见金兰。仰看鹏海三千里，笑倚鸾台十二阑。对酒诗情自无限，水边花鸟不相干。平芜高树翠成湾，彩鹢凌波去不难。萍梗于人真汎汎，柳花随意亦漫漫。烟飞祖道风初急，鸟入诗题韵未安。回首故山应怅望，一尊新酒尽馀欢。
答侍御宋先生次韵二首·其一
作者：石宝
朝代：明

五花骢马绣为鞍，谁道人间行路难。两腋天风生祖幕，百年交结见金兰。仰看鹏海三千里，笑倚鸾台十二阑。对酒诗情自无限，水边花鸟不相干。
答侍御宋先生次韵二首·其二
作者：石宝
朝代：明

平芜高树翠成湾，彩鹢凌波去不难。萍梗于人真汎汎，柳花随意亦漫漫。烟飞祖道风初急，鸟入诗题韵未安。回首故山应怅望，一尊新酒尽馀欢。
答秋官蔡从善自南都见寄
作者：石宝
朝代：明

读君千里书，上有加餐饭。为君起坐明月前，两耳清霜响枯蔓。窗间闪烁灯夜红，水龙朝西云暮东。十载同心歌伐木，如今愁鬓信飞蓬。忆歌君诗对君酒，慷慨当筵几开口。次公不独带醒狂，正平本自轻豪右。南山当户乍卷帘，北极关心共昂首。心知万物固不齐，凤凰高飞宁顾鸡。群葩落尽老松出，乐国忽有饥儿啼。人生何苦必得意，有时霄汉等涂泥。但愿丹心不负青天与白日，青灯黄卷相对生虹霓。龙泉夜蹴祖生舞，黄鹤朝追崔颢题。竖儒报国乃如此，钟鼎旂常岂吾事。素心未惬忧孔多，薄分如蜗命如蚁。青山抱病守荒庐，寥落邺侯三万书。虚名已负故台价，广陌谁誇驷马车。奉君之书溅吾泪，愧无篇章报琼佩。竹笛中郎应未忘，小冠子夏真狼狈。哀歌一声动明月，的的寒星耿华发。林幽幽兮风发发，水层冰兮草寒色。车轮催兮马蹄脱，安得往兮附鸿鹄。为君强赋长歌行，莫讶吾歌多苦声。
答蔡舍人从善次韵
作者：石宝
朝代：明

午梦忽惊风雨落，起锄畦药半犹荒。过林高鸟时呼友，近水幽兰自惜香。绨恋未忘秦范叔，卧衣谁遣汉王章。百年开眼青天在，忍学红尘白面郎。新春过眼秋还近，急景抛人志欲荒。已悟云程难阔步，得依兰室且薰香。床头古史三千卷，天上霄衣十二章。一缕色丝如可用，凭谁持此报中郎。清朝未老已为郎，道在吾身屈未妨。已分閒心消岁月，不将名字望旂常。青林近屋秋多意，白璧投人夜有光。欲步高吟惭跛鳖，还思十驾到飞黄。紫薇花下访仙郎，兴发时惭俗累妨。白雪诗篇谁倡和，金兰言语是寻常。春生采笔应多梦，月过寒斋亦冷光。瘦尽不堪还苦思，忽惊篱叶为人黄。
答蔡舍人从善次韵·其一
作者：石宝
朝代：明

午梦忽惊风雨落，起锄畦药半犹荒。过林高鸟时呼友，近水幽兰自惜香。绨恋未忘秦范叔，卧衣谁遣汉王章。百年开眼青天在，忍学红尘白面郎。
答蔡舍人从善次韵·其三
作者：石宝
朝代：明

清朝未老已为郎，道在吾身屈未妨。已分閒心消岁月，不将名字望旂常。青林近屋秋多意，白璧投人夜有光。欲步高吟惭跛鳖，还思十驾到飞黄。
答蔡舍人从善次韵·其二
作者：石宝
朝代：明

新春过眼秋还近，急景抛人志欲荒。已悟云程难阔步，得依兰室且薰香。床头古史三千卷，天上霄衣十二章。一缕色丝如可用，凭谁持此报中郎。
答蔡舍人从善次韵·其四
作者：石宝
朝代：明

紫薇花下访仙郎，兴发时惭俗累妨。白雪诗篇谁倡和，金兰言语是寻常。春生采笔应多梦，月过寒斋亦冷光。瘦尽不堪还苦思，忽惊篱叶为人黄。
答赵叔鸣员外
作者：石宝
朝代：明

平原东望几停云，古鹤离巢雁出群。未得报书空有梦，曲江池上忆逢君。
紫丝怨
作者：石宝
朝代：明

妾本瀛洲洲上女，自小不曾窥外户。感君恩爱与君深，雾阁云甍杳无路。空将红叶寄相思，亦有双鱼传尺素。君家与妾邻苑墙，暮暮朝朝几断肠。夜雨灯寒怨瑶琴，春风泪落失红妆。知君自是文章士，妾亦能吟书与史。凤胎龙子照芳春，尽道风流世无二。岂惟君情与妾心，两家大人亦如此。不知妾命自秋蓬，去年谬许戎家子。君虽多情情亦薄，当时但见功名乐。携书挟剑游上京，宁怜风雨凋花萼。妾亦匆匆去乡里，香书未动悲风起。萱花堂前一见君，饮恨吞声隔生死。君虽不言妾已知，似恐鸿鹄滞游丝。妾身虽称窈窕姿，受恩知恩不复疑。宿缘已付金井索，往事空悲纨扇词。君乘青骢妾乘车，白蘋洲前相送时。明霞有意伴孤鹜，清夜何人歌伏雌。君恩深沉比沧海，能保明年妾身在。试将象篦表幽衷，更结同心待君解。君上青霄应念妾，小字红笺仍万叠。轻尘霏霏荡红雪，一步一顾肠断绝。寒泉堕滩水呜咽，银钿中分宝钗折。绣鞯萧萧轮曳曳，古杨无风下黄叶。天长地久今朝别，有梦难逢泪空血。苍天苍天高截截，人生何为罹此业。为君一死尽妾心，他日君来空马鬣。
纪梦
作者：石宝
朝代：明

夙昔梦飞腾，中年羽翼短。有时暂凌霄，意愿每不满。内省知志衰，前行任涂坦。如何今宵梦，复似奇与诞。伟然登庙堂，受诏亦不缓。还提三尺法，往雪九秋旱。所恨事未竟，游刃中肯窾。一回幽谷春，更为尘国浣。虽非无梦徒，犹胜但酣懒。
经九门城
作者：石宝
朝代：明

废堞荒台故九门，千年汉县尚名存。陂陁势隐恒山脉，草树阴连董相原。陵变几传金盌出，土崩犹记铁车奔。惟应滹水波长绿，依旧渔舟下远村。
经九门城
作者：石宝
朝代：明
体裁：七言律诗

废堞荒台故九门，千年汉县尚名存。陂陁势隐恒山脉，草树阴连董相原。陵变几传金碗出，土崩犹记铁车奔。惟应滹水波长绿，依旧渔舟下远村。
结交吟
作者：石宝
朝代：明

白马载金鞍，悠悠迈城邑。桃蹊人不知，中有荆与棘。
美人歌题潘侍御画
作者：石宝
朝代：明

绿窗朱户悄无人，花枝照眼明青春。美人睡起向花语，惊回蝴蝶飞西邻。佩环欲整娇未已，蝴蝶不来花莫嗔。寒烟作愁千万缕，莺梭燕剪催人频。机头织罗才丈二，冉冉日月将逾旬。舅姑年来厌纨绮，此罗岂欲荣妾身。闻道儿夫致将相，织成仍绣双麒麟。君不闻乐羊妻有言，茧丝积寸至丈匹。天下事难仓卒成，独立清阴花绕膝。
翰林王公从之
作者：石宝
朝代：明

捋须谁信虎纵横，一字千金有重轻。身为纲常还壁立，义形声色正霜明。赵人端不侵然诺，齐史曾何计死生。天为斯民应有意，尚留此老握机衡。
肥累城
作者：石宝
朝代：明

肥子西行竟未还，遗踪空寄旧山川。都俞气散应难复，秦晋功成亦忽然。古树啼鹃经几度，城门来鹤又千年。直今平地皆禾黍，野老宁知海变田。
自惜二首
作者：石宝
朝代：明

渊潜夙知名，霄举颇负志。誓探东观书，仰作尚友士。黾勉二十年，十事九失意。中遭家造艰，屡为积痾制。壮颜忽改色，修途更垂翅。贾生徒经邦，冯衍空抱知。寤寐明良诗，碎首亦不易。坐见流光驰，报德恨无地。青松斧为薪，不异蒿与草。白璧劘为泥，安睹为至宝。虽有文章姿，积瘵苦萦抱。芳春失欢娱，白日成懊恼。六经笺疏繁，一变畴至道。意盛岁遄徂，荣华倏枯槁。伏枥心尚雄，凌霜干须老。造物苟曲全，安能遂卑小。
自惜二首·其一
作者：石宝
朝代：明

渊潜夙知名，霄举颇负志。誓探东观书，仰作尚友士。黾勉二十年，十事九失意。中遭家造艰，屡为积痾制。壮颜忽改色，修途更垂翅。贾生徒经邦，冯衍空抱知。寤寐明良诗，碎首亦不易。坐见流光驰，报德恨无地。
自惜二首·其二
作者：石宝
朝代：明

青松斧为薪，不异蒿与草。白璧劘为泥，安睹为至宝。虽有文章姿，积瘵苦萦抱。芳春失欢娱，白日成懊恼。六经笺疏繁，一变畴至道。意盛岁遄徂，荣华倏枯槁。伏枥心尚雄，凌霜干须老。造物苟曲全，安能遂卑小。
舟中送宋侍御
作者：石宝
朝代：明

潋滟晴波照锦衣，仙舟归去疾如飞。一盘零露初倾酒，五两柔风半绕扉。身向龙门惭接武，心随鸥鸟亦忘机。帝城千里劳魂梦，遥见行云入翠微。
芟田行
作者：石宝
朝代：明

芟田复芟田，短刀长柄飕飕然。开镰先芟三百束，村后村前轰陆续。南风吹场场土乾，乌犍载车角觳觫。去年种麦麦不成，今年麦熟家无赢。为语农夫合勤俭，汲水聊舂麦仁饭。
花月
作者：石宝
朝代：明

汉苑翱翔日，豪吟兴渺漫。月怜停酒问，花记倚阑看。世事风翻叶，年华水下滩。多情空复旧，回首翠屏寒。
芹香别思代郝立夫作
作者：石宝
朝代：明

泠泠堂中琴，肃肃阶下羽。蔼蔼来冠衿，森森日鼓舞。及时惟春风，万物待朝雨。射师示正鹄，学者识规矩。谁悲郑虔饭，自诲宣尼脯。白发颜可怡，青天色不怃。朝游仁义渊，日夕宿艺圃。清风起芹末，幽芬在庭户。至乐纷兼三，达道亦由五。寸心良不欺，持此报君父。讵谓臣之忠，必待分圭组。婺纬知忧国，叟黂知献主。况兹拥皋比，何翅什与伍。亦有待问钟，不独攻坚斧。行闻栋榱篇，馀韵更缕缕。
苔壁
作者：石宝
朝代：明

嵯峨千仞壁，上有万古苔。萋萋风雨色，终不带尘埃。
苦热
作者：石宝
朝代：明

徙榻随阴坐，推琴借石眠。火云悭作雨，花气郁成烟。扇短频挥日，楼高不到天。海风犹万里，安得驾飞鸢。
荅兄自关中见寄
作者：石宝
朝代：明

督亢亭下雁来时，积雨初晴水落陂。秋水空深河伯望，白云遥系汉王思。汾阴庙古行人度，山市岚收归骑迟。红叶满林明月上，共谁持酒坐东篱。
荅李时升见示游道院作次韵
作者：石宝
朝代：明

百年西日又生东，多少豪华散晓风。随意且看春草绿，几人长得壮颜红。茅山道士书长有，水部仙郎兴不空。安得相从还一笑，悠然身世酒杯中。
草色
作者：石宝
朝代：明

带烟和雨绿萋萋，水阁春深望眼迷。惆怅夕阳千古地，青山无语鸟空啼。
莲北坐上分韵得独字
作者：石宝
朝代：明

冬日暄且妍，鸣鸟集嘉木。客从瀛洲来，对我清湘竹。衔觞漱今古，一献再三祝。各言崇令德，不道位与禄。肝胆何相照，须眉不空绿。相送出前除，裴回月中独。
莲北座上分韵得新字
作者：石宝
朝代：明

寒空露下苔色新，西堂扫月迎清宾。天风吹落凤池佩，爽籁逸出东华尘。主人远致碧莲酒，况有水陆罗奇珍。洿尊事往不可见，意古独荐藻与蘋。床头锦轴卷复申，墨池寒浸龙生鳞。枯藤弱蔓满篱壁，眼中书法谁先秦。西山秀色堕杯影，长安落叶随行人。寒烟不销万古碧，野草尚忆升平春。城头杵筑声振振，四坐敛袂各定神。鱼头参政自骨鲠，蓬莱词客何嶙峋。青虫吐丝不盈尺，照我短鬓明如银。相看一笑日欲瞑，松畔鹤声凌紫旻。
菜佣行
作者：石宝
朝代：明

长安城中吏夜奔，星飞趣对御史门。抱蔬易粟入里巷，实以芥蒂生嚣諠。朱衣赫怒授大杖，此恶不得从轻论。妻孥被系尽泥首，仰天抆泪声喑吞。嗟哉狐狸扇腥风，却縳鸡与狗。那知白日狼豺行市中，吏不敢问士反走。张公周公世岂有。
落花叹
作者：石宝
朝代：明

牵牛花开香绕风，纤指削成青玉筒。三春晓露沁花蕊，飘飖仙佩凌天中。当时铅华称游冶，尽日含姿妆不卸。楼头月落尊酒空，短景催人急如马。临台自觉朱颜非，倚阑泪湿金罗衣。似恨秋风太相虐，积雨阴阴凋绰约。啼莺无复艳阳时，乳燕空惊旧帘幕，春来秋去何足叹。君不见五族七贵皆高冠，朱楼画栋连云起，中有殊丽多邯郸。明珠翠羽缀首饰，紫檀红玉雕阑干。一朝桑田变沧海，脂房秋水空氿澜。谁能使乌不飞、兔不走。肘后黄金印如斗，庭前有花尊有酒。高歌一曲三千杯，长与南山作宾友。
薄观城南
作者：石宝
朝代：明

雨露无私润，荒壕春意生。水香荷欲上，苔破竹初萌。燕到芳檐语，鸡来树杪鸣。近村斜有径，傍寺晚多莺。未尽花犹吐，曾锄菜恰成。江湖蓬鬓客，何以答升平。
蚤起
作者：石宝
朝代：明

城阴苦寒冱，积雪冬未消。日夕人马驰，流尘乱琼瑶。抱志谅犹洁，凌风讵能飘。徒然漾空月，皎皎射窗绡。野客官大都，鸡鸣候晨朝。卧闻车毂声，轧哑上干霄。起披黑貂裘，启明正摇摇。竦踊不能寐，曳佩趋午桥。
蛾眉山
作者：石宝
朝代：明

驱马历长阪，溪流萦且回。俯听寒泉声，断岸亦崔嵬。星斗耿深光，古道各徘徊。鸡鸣喜达曙，努力进虺隤。晴旭挂林杪，岩阴倏然开。始见蛾眉山，苍翠出灰堆。主人绾银鱼，劳问列尊罍。探奇试漱石，怀古复登台。感彼郭与乐，畴昔万金才。功业那可见，英爽久沉埋。悠悠百代下，松柏等蒿莱。乘时登云霄，失运堕尘埃。云霄与尘埃，毕竟安在哉。不如饮美酒，笑傲破群猜。
行游乐
作者：石宝
朝代：明

初夏清和燕子飞，游人陌上斗轻肥。罗襦小步作伴归，翻涴宫袍新赐衣。去年幽花恨欲死，今年花飞逐流水。是处笙歌感岁华，何人夜月思千里。纷纷末俗不足谋，岂独当时赵孟偷。一饷清谈误平世，空令儿辈说风流。
行路难
作者：石宝
朝代：明

我歌行路难，路行人听之。羊肠鸟道未足险，眼前蚁垤何参差。去年栽花今荆棘，舞台歌榭无颜色。朝朝风雨夜未休，美人空抱瑶弦泣。湘江欲归归未得，霜华剥尽秋蝉翼。但觉年光逐逝波，不知何地留欢国。行路难，不能不行奈路何，宝刀骏马成蹉跎。道逢酒伴且痛饮，世上知心本不多。
西山
作者：石宝
朝代：明

莫道山行乐，山行愁更深。扰龙僧坐钵，飞燕女横金。酒著莓苔醉，情熏草树阴。夕阳人语静，无处觅巢禽。
西涯先生席上偕严宗哲阎侍御王太仆伍秋官饮命韵更送以言
作者：石宝
朝代：明

白玉堂中话别离，东风垂柳亦新奇。谁言聚散如萍水，亲见飞腾自凤池。楚水巴山催去马，江云渭树入清诗。南来独作斑衣舞，滹上春光晓正宜。
西港
作者：石宝
朝代：明

高城舒一望，明月下银沙。草阁平临野，溪流半绕槎。树严秋尚茂，兰静晚宜花。不为寻真隐，谁能卧紫霞。
西湖
作者：石宝
朝代：明

城中稀暇日，取适过林泉。古寺排金榜，离宫枕玉泉。折花聊映醉，藉草亦成眠。不学王孙呕，平心过百年。
西郊春行二首
作者：石宝
朝代：明

策马西郊外，正当芳草时。行人避风雨，稚子惜花枝。池断荷穿早，林深笋露迟。春心应可保，莺燕莫相窥。野外无多景，青山映碧流。近看云起处，刚隔水西头。草色随人动，烟光触目浮。招寻犹有地，勒马戒嬉游。
西郊春行二首·其一
作者：石宝
朝代：明

策马西郊外，正当芳草时。行人避风雨，稚子惜花枝。池断荷穿早，林深笋露迟。春心应可保，莺燕莫相窥。
西郊春行二首·其二
作者：石宝
朝代：明

野外无多景，青山映碧流。近看云起处，刚隔水西头。草色随人动，烟光触目浮。招寻犹有地，勒马戒嬉游。
西郊送别
作者：石宝
朝代：明

积潦同溪涧，离亭柳半凋。壮心尊酒外，诗思夕阳桥。路出中山迥，云连黑岭遥。郡人应久待，东北望星轺。
观国趋庭为杨子题
作者：石宝
朝代：明

上国风烟满目青，若为南去又趋庭。胸中八九吞云梦，海上三千快北溟。骢府彩衣秋半舞，鹤楼仙笛夜深听。学诗安用重操几，楚国诸生正执经。
观芟麦者
作者：石宝
朝代：明

卧龙冈外看芟禾，可奈南薰吹鬓何。共幸太平还起舞，不愁官长更催科。牛便草色眠初稳，鸟入桑阴语正和。试学老农歌一曲，颓然高卧夕阳坡。
观莲
作者：石宝
朝代：明

人皆爱莲红，我独爱藕白。那知根本心，偶向沧浪得。
观麦
作者：石宝
朝代：明

步出城东门，微径南迤逦。骋马历磊确，春光何靡靡。苏紫及蓝黄，琐细不足指。引睇耒耜外，麰麦方薿薿。晴浪浅不扬，颓云互偃倚。惊乌蓦然飞，翠色堕欲起。万旗森摩戛，力与东风抵。苞桑系高畛，宛若大将垒。冯虚纵遐瞩，诗兴勃填委。朝霞餐未餍，清飔历牙齿。马上揖农夫，愿言涤两耳。年来有司良，民得展四体。去冬雪何厚，膏泽尚漫瀰。朝夕时雨降，足食良可拟。感兹刍荛言，志动气亦喜。挥鞭聊一吟，慷慨殊未己。
读沈东山老先生所寄先君挽章
作者：石宝
朝代：明

不见东山翁，荏苒二十霜。几杖日已远，寤寐恒未忘。尚忆垂髫年，两亲俱在堂。进有师友乐，退得父母将。岁徂事倏变，拱木森墓傍。远勤平生言，芝兰有馀芳。犹道管鲍交，亦勉男儿强。盛篇戛金石，没世垂鸿光。道脩恨莫报，徒忆须眉苍。
读苏伯修滋溪文藁
作者：石宝
朝代：明

城郭千年落照红，高丘往往道西东。非因断简垂遗德，谁识先民有古风。蚴蟉龙蛇碑石坏，喧啾鸟雀啸台空。不知馀泽归何处，坐对寒烟意未穷。
谒王滹南先生祠
作者：石宝
朝代：明

中原文献尽南车，独障颓波力有馀。金马已消天下望，碧山空带昔人居。心平陈寔能循物，头白扬雄尚著书。千古来寻高士躅，为公斜日几踌躇。
谒王滹南先生祠
作者：石宝
朝代：明

行过数仞宫，步自庑南入。古祠就荒顿，穹碑犹岌岌。败瓦翳绿草，颓垣跛而立。感此百代人，安能不于邑。在昔金氏兴，豪杰稍驱集。惟公负雄才，辩博人鲜及。入掌丝纶言，侃侃激懦习。砥柱不随流，圭璋有操执。著书阐坟典，文义无蹈袭。乡邦识楷范，后进劳引汲。能使绮纨子，森然如响翕。岂徒富文学，自是高品级。下视饕餮徒，何翅相百十。古人不可作，流风振原隰。愧我后知人，徒然负书笈。登堂颜欲汗，端拱还趋揖。虚位满尘埃，户牖莓苔涩。陋巷谅不改，行者为迫急。文芒无由睹，树杪光熠熠。
谒赵公墓
作者：石宝
朝代：明

曾读壶关杜老诗，柏梁高咏有公词。世惊龙虎千年会，功在玑衡七政司。东市漫收晁错笏，断坡犹仆魏徵碑。金縢石室当时事，欲问当年太史谁。
谢桑园子送山丹
作者：石宝
朝代：明

有灼其华，绿茎丹葩。我思古人，德容孔嘉。南有赤乌，其声安安。我思古人，为家孔艰。朱鸿翩翩，载宿于渚。亦有骝马，服我车下。维葵维藿，可以疗饥。维山之英，与子乐之。
贞元宫词二首
作者：石宝
朝代：明

君王不爱《长门赋》，才士空吟散雪词。独闭深宫转萧索，露华垂老合欢枝。贞元法曲被宫悬，绛䌌莲冠待管弦。惟有宋家兄弟别，各簪彤笔御帘前。
贞元宫词二首·其一
作者：石宝
朝代：明

君王不爱《长门赋》，才士空吟散雪词。独闭深宫转萧索，露华垂老合欢枝。
贞元宫词二首·其二
作者：石宝
朝代：明

贞元法曲被宫悬，绛䌌莲冠待管弦。惟有宋家兄弟别，各簪彤笔御帘前。
贞节四咏 其一 送终
作者：石宝
朝代：明

遗言盈耳血盈颐，万里漂沦欲问谁。莒国恸声无地著，柏舟心事有天知。掩形不借偏衾足，抱子犹怜一死迟。遂使韶江芦荻岸，至今风雨泣孤雌。
贞节四咏 其三 教子
作者：石宝
朝代：明

冰霜啮尽齿将枯，不藉程婴为保孤。万里独归双白璧，半生惟听几慈乌。床头手泽书犹在，梦里风涛气未苏。见说亲教范滂传，有时扶杖更喑呜。
贞节四咏 其二 归柩
作者：石宝
朝代：明

鹤驭鸾骖势已分，天南地北几劬勤。寸心出泪多成血，万死存孤欲露筋。有石未填东海水，无风可扫瘴乡云。片帆飘泊鱼龙窟，神鬼前呵世岂闻。
贞节四咏 其四 旌门
作者：石宝
朝代：明

百年贞节被新旌，海若山灵恨始平。国士共高滂母义，路人犹指孟姜城。已无泪可斑湘竹，惟有心堪付史评。千古神游九泉下，照人肝胆正分明。
贞节四咏·送终
作者：石宝
朝代：明

遗言盈耳血盈颐，万里漂沦欲问谁。莒国恸声无地著，柏舟心事有天知。掩形不借偏衾足，抱子犹怜一死迟。遂使韶江芦荻岸，至今风雨泣孤雌。鹤驭鸾骖势已分，天南地北几劬勤。寸心出泪多成血，万死存孤欲露筋。有石未填东海水，无风可扫瘴乡云。片帆飘泊鱼龙窟，神鬼前呵世岂闻。冰霜啮尽齿将枯，不藉程婴为保孤。万里独归双白璧，半生惟听几慈乌。床头手泽书犹在，梦里风涛气未苏。见说亲教范滂传，有时扶杖更喑呜。百年贞节被新旌，海若山灵恨始平。国士共高滂母义，路人犹指孟姜城。已无泪可斑湘竹，惟有心堪付史评。千古神游九泉下，照人肝胆正分明。
贫家行
作者：石宝
朝代：明

深山有鹿水有鱼，平原终日无宁居。村中昨暮正长下，官府星夜驰文书。父老讹传阅户役，有马出马车出车。妾本贫家女，少小得养息。自嫁与良人，日出官家力。眼见春泽生，欲谋今岁食。牛种犹逋巨室钱，蚕桑敢望当窗织。城南草屋才两间，千钱出易无人还。夫妻秪有一弱子，不忍弃去携归山。已闻长吏税间架，恐有生死鞭箠下。
过丘头寺故韩师院
作者：石宝
朝代：明

古寺高僧去，荒林但鸟归。钟浮石潭月，苔满画廊衣。世事惊春梦，西风冷宦机。坐看秋叶下，惆怅昔人非。
过宝应湖值阴晦有感仍和库部
作者：石宝
朝代：明

北雁南鸿岁岁忙，阴晴未定路犹长。春潮又听孤舟雨，晓镜新添几缕霜。一代美名传稷下，百年遗爱在桐乡。因君更起凌云思，却恐春来酒病妨。
过尉佗先冢
作者：石宝
朝代：明

高冢累累列道傍，尉佗南向越称王。功成七郡归西汉，事去千年留故乡。古树风烟巢鹳鹤，夕阳坡垄下牛羊。牧儿刍竖閒来往，一曲哀歌感孟尝。
过山寺
作者：石宝
朝代：明

百里见高峰，山僧出寺逢。老松栖倦鹤，幽霭度疏钟。野阔饶风露，岩深无夏冬。不知天已暮，归骑尚从容。
过崔轩读旧作仍次原韵
作者：石宝
朝代：明

十年未诵壁间诗，庭树篱花半古枝。山鸟向人何格格，水云浮日故迟迟。黄公酒散名空在，平子愁深鬓欲丝。跃马纡朱成底事，世情如梦要君知。
过报国寺
作者：石宝
朝代：明

古寺萧萧玉作阑，满衣尘土下征鞍。老僧相见无茶笋，共坐松庭日影寒。
过李徵伯墓
作者：石宝
朝代：明

烟霾栖古道，蓬藋掩荒丘。壁有题诗处，云横作记楼。多才悲命薄，浮世几名留。惆怅香山社，交知半白头。
过沛望歌风台
作者：石宝
朝代：明

三王久不作，淳风变纵横。兵戈入战国，耆宿填秦坑。天赐赤帝子，龙泉定升平。岂独体貌异，圣度畴与京。功成归故里，慷慨道平生。意气自雄俊，歌词亦峥嵘。至今千载下，闻者心胆明。是宜冠庶物，直与商周并。帝子乘龙升，故台未全平。台下春草绿，时鸟间关鸣。猛士安在哉，四海复永清。仰见云飞扬，溯风有馀情。
过淮阴庙
作者：石宝
朝代：明

鹿泉山下水生波，古庙长松带碧萝。星斗尚瞻淮市剑，烟霄疑驻楚人歌。中分鼎足非无蒯，晚疾蛾眉岂独何。万古几人知国士，愧予蓬鬓一经过。
过清流桥北望
作者：石宝
朝代：明

江国春多雨，偶晴图画开。竹边朱户启，花下美人来。高柳藏歌榭，新莺过吹台。近郊山更好，苍紫竞崔嵬。
过罗园
作者：石宝
朝代：明
体裁：古风

取适憩林薄，道心幽且閒。园蔬日已长，零雨时尚悭。繘井试溉之，菲菲绿增颜。虽无千章木，桃柳自成环。日出风凄人，日入鸟下山。抗意世涂表，悠然忘险难。
过罗园
作者：石宝
朝代：明

取适憩林薄，道心幽且閒。园？日已长，零雨时尚悭。繘井试溉之，菲菲绿增颜。虽无千章木，桃柳自成环。日出风凄人，日入鸟下山。抗意世涂表，悠然忘险难。
迎冬词
作者：石宝
朝代：明

画檐小铁嘶北风，疏栊日影摇轻红。叠绮重茵夜云暖，博山紫气飞遥空。霜凄落叶护寒井，素绠萦纡指尖冷。翠屏东面绣新苔，幻出潇湘美人影。日高宝瑟拂蛛丝，鱼上深潭雀绕枝。十二阑干烟细细，伊州一曲谱相思。
迎秋词
作者：石宝
朝代：明

井梧叶堕凉飙发，听尽秋莺待明月。画阑夜悄珠露垂，银汉飞湍溅城阙。新萤乍起促织鸣，谁家砧杵才数声。夜凉始觉素帏爽，不应梦逐相思生。相思复相思，美人来几时。百草尚欲望秋实，何处莲花无藕丝。
远别离
作者：石宝
朝代：明

秦云陇树高复低，君去台轮西更西。亦知此别经岁月，临岐素手牵衣啼。山长水深觅无处，妾心如荼苦复苦。玉容憔悴金缕裂，犹忆徘徊出门语。春冰易消云易断，妾意如何不零乱。人生难得驻朱颜，空帷夜长泪潸潸。
远水曲
作者：石宝
朝代：明

春水深且远，扁舟不可度。纤素空牵衣，飞黄已前路。妾意如孤舟，君情似浮沤。浮沤一散无寻处，短棹轻帆日夜愁。
远游
作者：石宝
朝代：明

君之出矣，游如之何。朝览冀野，夜浮滹沱。帝子不逢，中流扬歌。高鸟堕云，游鳞溯波。曷发昆崙，曷濯洧盘。禾黍蔽野，童欣耄欢。新声在梁，清酒在尊。聊以永日，以抒忧烦。
述始
作者：石宝
朝代：明

于皇崇祖，植义槁郊。板荡越疆，神鸟寓巢。回翔故都，革缁正绡。增墉广田，以培以条。维伯仲季，载富载有。载硕载阜，以贻我后。曾祖皇皇，震器是将。既经我亩，益树其桑。肇造文业，聿兴义方。冠裳肆好，俾游于庠。我祖孔达，閟锐见末。爰抱三传，如饥如渴。有发斯总，才莫我越。群师相雄，一鼓而夺。莫显匪文，莫大匪伦。临晋于铎，文敷行惇。诸生循循，五经纷纶。士习有立，风流于民。摄行宰政，以教为令。蠢彼细氓，往蹈于阱。乃蒐乃罗，覆谓我纵。韶阳之谪，湖利是正。人皆戚戚，往觇公色。奚远而欣，有道是式。维出与处，如语如默。横流度江，宅于炎国。黾勉陈力，奉天应时。庚桑能化，柳下不卑。瘴雨为沴，耻赋式微。夭寿曷贰，我愿则违。烈烈祖妣，豫章出徐。义正掩衾，泽存束书。勇不难死，乖道乃虚。沥血褓婴，北怀敝庐。江水瀰瀰，凫鹭荡止。我心有伤，曷惟其已。长鲸巨龙，有戟其齿。志存赵孤，即陨无悔。维帝相忠，载徒载航。大节既完，遗骸亦藏。烈日明明，有严其霜。我公克念，实嗣其芳。家造孔艰，一得百丧。脱簪授经，以泣为杖。大科既捷，绣钺斯抗。贞节显褒，允也非妄。曷统匪垂，曷则匪作。我公昌之，有穰其穫。正色莪声，众枉错愕。松柏之姿，振而不落。人咎公直，公曰我平。安能低卬，以趋众称。人咎公方，公曰我正。毁廉刓隅，实拂乃性。王事靡盬，载驰载驱。中馈允吉，内言不踰。肆我恭人，实劳实劬。匪机匪刀，爰字我雏。维兹伯氏，克踵前武。抗颜在廷，亦既有斧。我德则凉，游艺之圃。职虽论思，衮阙曷补。公曰尔兄，暨尔诸弟。尔让尔友，是为钖类。我有清白，以为汝遗。我有不欺，俾汝不匮。翼翼其庭，有训匪邈。载瞻载仰，四世伊托。周源孔津，公教所泊。我小其浮，腼焉有忤。岩岩丘山，公戒肖之。懔懔渊冰，我实蹈之。潜德未扬，惨莫道之。悠悠苍天，莫鉴我思。
述志
作者：石宝
朝代：明

五采莫如白，数动莫如息。贵名几丧身，嗜利竟死食。首阳垂令芳，憔悴亦云极。矧兹末路尘，钩曲乱弦直。胡为佩芝兰，役意强脩饰。吾闻上古人，无为日玄默。避名若深渊，安辨淑与慝。驾言往从之，相忘于道德。
送人
作者：石宝
朝代：明

彩鹢乘风顺，名山过几州。地形多北共，天汉自西流。冠履三千客，琼瑶十二楼。忆归江海上，应述太平讴。
送伍朝信守宁波
作者：石宝
朝代：明

官柳风柔拂酒盏，渭北江东意何限。五马谁驱高盖车，画省秋云犹满眼。累累肘印腰带黄，太守年才三十强。闾门不敢鸣驺过，里中长老多父行。高堂日迟采衣舞，一觞一咏声琅琅。紫微钜公颜色扬，诸孙绕膝儿绕床。床头经史映簪笏，膝下欢娱殊未央。亲恩君宠两磅礴，膏雨还随使车落。深村无吠狵，公府多神雀。爱月还登镇海楼，寻幽或到烧丹壑。镜川几曲春澄澄，人言使君如水清。棠阴无事坐舒啸，惟听江声杂鸟声。
送傅日章
作者：石宝
朝代：明

鸦飞长乐散晨钟，春雪翩翩为客容。归路不须誇竹马，几多云气正从龙。
送储静夫
作者：石宝
朝代：明

别意短长惊去水，离筵浩荡对春光。心悬捧日新还阙，梦切瞻云暂入乡。说命未陈先有在，汉恩应报正难忘。江南江北无穷思，野草东风共夕阳。
送兄
作者：石宝
朝代：明

云满青山酒满尊，儿时旧事共兄论。书仍累代家藏在，树有当年手植存。恒岳雨馀峰隐见，桑乾秋涨势翩翻。将身不及征鸿影，一夜相随过雁门。
送刘司直先生使淮府
作者：石宝
朝代：明

朔风吹南骑，宛转如游龙。中夜戒仆夫，行行未从容。麒麟殿前初降节，华萼楼外犹闻钟。君言入耳那敢宿，飞云极目何重重。翰林主人留不得，江南碧草生春色。乘风欲濯大江流，惊散鸳鸯与鸂鶒。江流潺潺几千里，君王恩深如厚地。赤社遥看金册来，故乡又见文星至。君不见昔日巴蜀还相如，县官先驱光里闾。佳哉此行良似之，志况不在驷马车。胸中锦绣万段馀，时乎可卷亦可舒。但恐江山未容尽高兴，讲殿日来催进书。
送刘文焕按吴中
作者：石宝
朝代：明

谁遣滇池雨，随车又入吴。力虽能撼岳，志本在嘘枯。清白家声旧，巉岩骨相孤。匆匆一樽酒，旌旆已先驱。
送刘衡仲
作者：石宝
朝代：明

布衣东上锦袍还，光动三川境上山。一代冰霜犹晚节，几家花萼共清班。江南旧事誇驱弩，渡口行人话入关。君到化龙池畔看，彩云如画水潺湲。
送别
作者：石宝
朝代：明

我送霜台使，还歌白雪篇。微名曾附骥，奇骨自飞鸢。梦切云霄上，情忘水石边。临风舒一啸，惊断夕阳蝉。
送友人
作者：石宝
朝代：明

明时豪俊客，眼不著长檠。贤圣开书夜，江湖纵酒情。虞卿能赴急，徐稚本躬耕。易水城西畔，时来一濯缨。
送友人
作者：石宝
朝代：明

肥累城外见花枝，东望长安日暮时。千里萋萋春草碧，不知何处记相思。
送叶守
作者：石宝
朝代：明

紫衣高盖客，谁复叹升沉。万里图南翼，平生拱北心。麦岐看入颂，牛角遇知音。他日檐廊上，凭君作傅霖。
送孙醴陵
作者：石宝
朝代：明

东风一夜感琴声，却捧新除向楚城。湖水不知春雨到，野人争看使星明。门墙树古三千尺，江海云深几万程。何用剧谈忠孝事，已多豪气拂长缨。
送张光禄弟克允还兖州
作者：石宝
朝代：明

扁舟来探石城春，一夜埙篪动四邻。虎踞龙蟠看王气，鸟啼花发助诗神。灯前白发身俱健，画里青山说未真。有兴不妨秋更到，年年光禄酒杯新。
送文焕
作者：石宝
朝代：明

此日河边柳，萧萧已过秋。如何对离别，还复有歌讴。山色连波动，云光入树浮。肯令悃愊吏，卒岁但优游。
送方石谢先生
作者：石宝
朝代：明

搔首乾坤任达穷，高情谁复叹飘蓬。学传伊洛非无用，官比阳城更不同。直笔史宜留阁下，抱琴人已立堂中。分明六馆诸生力，夺我春来满坐风。
送李天瑞还兴隆二首
作者：石宝
朝代：明

莫道君门远万千，千山仍与万山连。桑弧蓬箭宜如此，瘴雨蛮烟岂偶然。理直不妨天下往，才高那受故人怜。孤根著地知何日，月白风清又一年。世态全归咏叹馀，岂如张旭但知书。九重献纳心犹壮，百折盘桓气未除。麟凤未应明主弃，芝兰欲就善人居。天涯相送还相忆，莫待平安两字疏。
送李天瑞还兴隆二首·其一
作者：石宝
朝代：明

莫道君门远万千，千山仍与万山连。桑弧蓬箭宜如此，瘴雨蛮烟岂偶然。理直不妨天下往，才高那受故人怜。孤根著地知何日，月白风清又一年。
送李天瑞还兴隆二首·其二
作者：石宝
朝代：明

世态全归咏叹馀，岂如张旭但知书。九重献纳心犹壮，百折盘桓气未除。麟凤未应明主弃，芝兰欲就善人居。天涯相送还相忆，莫待平安两字疏。
送李少宰赴召
作者：石宝
朝代：明

春雨集郊陌，含生被华滋。桃李俱无言，好风时拂之。大人操化机，不假炉与锤。张弛有妙理，量剂谐群思。公昔乘青骢，已负梁栋姿。明扬三十年，海内获所施。清裁简帝心，大雅为世师。宿志几见酬，白首宁谓迟。飞花初扑缸，晴江绿生漪。远节趋金陵，新恩舞彤墀。我有柳一枝，赠之比清诗。庙堂惜寸朽，万物正熙熙。
送杨提学应宁
作者：石宝
朝代：明

蚤闻伯起誉，亦欲抠吾衣。长风振郊壑，云龙忽分飞。仰止徒高山，而势不能依。文章绚圭璧，日得窥馀辉。皋鸟倏一举，渊鱼遂其肥。道合志乃同，此意识者稀。所以渊明琴，不在弦与徽。京国再相逢，蹲豸有馀威。一展畴昔愿，清论聆霏霏。洒我尘埃襟，登之清风矶。虽非暮春姿，忽尔吟咏归。何怪公门人，器识俱可希。公门有青骢，行色动朝晖。安能一束刍，聊以驻騑騑。晨星本易散，流云亦易微。溯彼西北风，兹怀良不违。
送林居鲁次韵
作者：石宝
朝代：明

百年来去几风尘，江上青峰是故人。岂必龟蒙情独散，分明陆贾语多新。金陵诗社谁争长，鲁国儒生自有真。我亦金门多病客，鉴湖何日乞閒身。
送欧时振还姑苏二首
作者：石宝
朝代：明

燕市南头晓送君，谁人高韵遏行云。北风吹落姑苏月，山寺钟声夜半闻。茫茫衰柳接平原，不许离人不黯魂。日月如流行役倦，定知何处协篪埙。
送欧时振还姑苏二首·其一
作者：石宝
朝代：明

燕市南头晓送君，谁人高韵遏行云。北风吹落姑苏月，山寺钟声夜半闻。
送欧时振还姑苏二首·其二
作者：石宝
朝代：明

茫茫衰柳接平原，不许离人不黯魂。日月如流行役倦，定知何处协篪埙。
送毛宫谕兄文之
作者：石宝
朝代：明

马朔连传檄，燕齐一纵观。助边新挽粟，过阙更弹冠。子喜亲重贵，兄兼弟两难。暮云凝望眼，秋色压归鞭。鹏路三千里，龙楼十几阑。风回光禄酒，日射翰林盘。此别真馀宠，何时定续谈。为君兴远思，欲看海生澜。
送毛黄门贞甫
作者：石宝
朝代：明

黄门近地接彤云，御笔新除惬素闻。扬子不徒多识字，贾生平日本忧君。清时谏草看遥入，画省炉烟得细熏。不用临涂悲二鸟，藏心独有李翱文。
送燕
作者：石宝
朝代：明

蚤闻秋社已思归，更为新雏栉羽衣。故垒明年管无恙，东风帘幕待君飞。
送王伯安还江东
作者：石宝
朝代：明

吾欲歌吾诗，歌诗已盈卷。知君归驾速，不作题桥炫。春兰与秋菊，万事类轮转。未成山龙补，且息鹍鹏倦。人从日边来，豹向山中变。长路多西风，看云亦北面。谁垂见花泪，自镞达犀箭。国士称无双，数奇本能战。况闻玉署翁，昨侍青宫燕。神惊兔颖出，目击龙头眩。君学有源委，文场许独擅。高吟激青空，逸草翻白练。运斤忽成风，疾足诧追电。志屈艺乃奇，才高君不见。伏波穷益坚，淮阴多益善。木大须十围，金精亦百鍊。巍巍蓬莱宫，郁郁白兽殿。看君来献书，首被贤良荐。
送王佥宪分韵得事字
作者：石宝
朝代：明

出门仰青天，千里见孤翅。嘘气成采霞，百鸟不敢企。借问希有鸟，南游欲何事。一蜚历江海，再举掠恒冀。来游大韶庭，雍雍领群瑞。亦有阿阁颠，故巢尚深閟。帝许中翱翔，衔书泽憔悴。鸿鹄岂不高，鹰隼岂不鸷。一鸣天下春，所贵在纯粹。何异君子登，快睹歆士类。凤兮盍归来，德辉正光被。
送王司徒分韵得五字
作者：石宝
朝代：明

在昔称高士，箕山及巢父。虽垂千载名，吾道固未取。君臣义自重，岂得薄圭组。惟是勋业成，几微贵先睹。二疏辞汉荣，季鹰怀吴土。司徒志亦然，百世殆同矩。辛勤三十年，出身事清主。行者必有归，安得长伛偻。明山有茅亭，亭南有瓜圃。象观有卷舒，理玩月三五。始息负重肩，时与荷蓧伍。睡足江南春，无人报风雨。
送王尚书德辉还馀姚五首
作者：石宝
朝代：明

杳杳稽山青，茫茫舜江白。意倦行且休，身存岁宁迫。唐虞世已远，孔孟道未塞。长啸凌秋空，黄花正盈陌。吾行何所求，青山映华发。板舆傍春花，清波溅仙袜。功名一炊黍，人世几明月。历览千万秋，百巧未如拙。春花岂胜秋，新人不如故。纷纷红紫群，酣艳良未悟。千金买马首，百罔捕毚兔。一曲雍门歌，夕阳在高树。塞北多归雁，江南有去人。尘寰回鹤梦，神剑敛龙鳞。童冠同三月，莺花又一春。羊裘滩底在，吾欲问吾津。试看春花萼，朝来枝上疏。有形宁免化，何水不堪渔。道德五千字，豪华十二衢。寸心应未减，长拱帝王居。
送王尚书德辉还馀姚五首·其一
作者：石宝
朝代：明

杳杳稽山青，茫茫舜江白。意倦行且休，身存岁宁迫。唐虞世已远，孔孟道未塞。长啸凌秋空，黄花正盈陌。
送王尚书德辉还馀姚五首·其三
作者：石宝
朝代：明

春花岂胜秋，新人不如故。纷纷红紫群，酣艳良未悟。千金买马首，百罔捕毚兔。一曲雍门歌，夕阳在高树。
送王尚书德辉还馀姚五首·其二
作者：石宝
朝代：明

吾行何所求，青山映华发。板舆傍春花，清波溅仙袜。功名一炊黍，人世几明月。历览千万秋，百巧未如拙。
送王尚书德辉还馀姚五首·其五
作者：石宝
朝代：明

试看春花萼，朝来枝上疏。有形宁免化，何水不堪渔。道德五千字，豪华十二衢。寸心应未减，长拱帝王居。
送王尚书德辉还馀姚五首·其四
作者：石宝
朝代：明

塞北多归雁，江南有去人。尘寰回鹤梦，神剑敛龙鳞。童冠同三月，莺花又一春。羊裘滩底在，吾欲问吾津。
送王懋纶佥宪还蜀
作者：石宝
朝代：明

峨眉山，锦江水，送君西南几千里。秋光如画当马头，江草江花何靡靡。鸣驺夹道惊山人，玉堂霏屑冰霜新。丈夫得志横四海，焉得独守蓬瀛春。当时李杜亦落落，山川尚拟藏精神。今人古人车迹多，豪华过眼东流波。及时肝胆报明主，跃马食肉亦不颇。君看孔明庙前柏，铜柯铁干犹嵯峨。不然托体金銮坡，朝朝染翰宵鸣珂。萤流电瞥亦顷刻，奈此日近清光何。
送穆使君入觐
作者：石宝
朝代：明

肥累城头寒月明，骊驹蹀躞车铿鍧。殷勤羞此潢潦水，送君直上燕之京。燕京紫气盛茏䓤，九重霄汉飞神龙。阙下亲瞻帝尧日，人间但忆君子风。谁言河阳好花柳，居然单父閒丝桐。一钱不忍勤父老，百里还见趋儿童。滹沱冰壁一百尺，下听活水雷行空。雪消冰泮水更阔，伫待双凫来自东。
送穆尹入觐
作者：石宝
朝代：明

征鞍欲发更飞觞，北望尧天路短长。江汉情深终到海，山河福壮正当阳。诗篇我爱陶元亮，岂弟人传卓子康。君去七弦谁解鼓，满轮明月射虚堂。
送罗司教赴浙中主试
作者：石宝
朝代：明

茫茫江海独垂纶，豪士停桡此问津。莫遣芙蓉成寂寞，须防骐骥在风尘。斗山门望知名旧，菽帛文章过眼新。闻道草茅来献赋，中间亦有似雄人。
送罗文学赴福建考官
作者：石宝
朝代：明

闽越山川古，人材更可称。玄纁徵客去，雷雨看蛟腾。国士词多雅，山林气稍矜。匿瑕收瑾璧，得味外淄渑。有此孙阳顾，能同臣僎升。网罗惊并集，旗帜见先登。为国呈多士，还乡切寸竞。庭闱欢定剧，池馆宠俱增。岂不怀将父，应须畏友朋。吾邦衿佩在，拭目望薰蒸。
送胡长史之建昌
作者：石宝
朝代：明

亲随帝子出龙墀，曳紫横金见陛辞。羽附雄风千里外，心悬北斗十年时。周人壤地新开国，汉代贤良旧下帷。歌颂不妨长纪事，君王方采列侯诗。
送苏指挥解职还江南
作者：石宝
朝代：明

投簪意思定何如，不为羹莼与脍鱼。多惧有人传剑术，太平无日用兵书。山中石避将军矢，陌上花迎处士车。犹恐未全消矍铄，猎原回首更踌躇。
送董宗伯
作者：石宝
朝代：明

十年身在凤池头，曳履鸣环动斗牛。琐闼初明催进讲，金縢欲闭教重修。贤良旧槁传天下，风俗新篇动海陬。共道伯夷应典礼，两都相望帝王州。
送谢侍御按云南
作者：石宝
朝代：明

倾盖论文两不疑，别难方恨定交迟。霜风万里随王使，月夜何人听杜诗。望入南山云正白，春生溟海树先知。与君报国心俱在，矢直衡平欲问谁。
送赵鸿胪省兄
作者：石宝
朝代：明

春草旧多情，西风别恨生。高吟动池水，清梦落江城。密线秋辞母，崇冈晓望兄。鹏飞聊一息，回首又云程。
送邓丞兄归扬州
作者：石宝
朝代：明

芜蒌汉水驻仙槎，羡尔吹篪早放衙。池上梦回春草绿，塞门秋尽雁行斜。心悬边檄闻归马，望入淮山喜近家。好向高堂说难弟，哦松终日更看花。
送邵国贤分韵得引字
作者：石宝
朝代：明

君帆已南下，仆念日旋轸。岂谓萍水分，如失绳与准。平生东朝欢，肝胆屡得尽。旷然趋大涂，一笑破畦畛。器钜用不微，多士宜汲引。谁撞待问钟，虚往归必稛。吾闻凌霜干，乃自阶下笋。愿培正直姿，出身济时闵。
送陈宗之采录江西因得过省
作者：石宝
朝代：明

金縢昨夜启承明，问野还劳秘省行。一点帆青春水阔，万重云白故山横。阁中帝子思王勃，桥上居人识马卿。遥想高堂称寿罢，对床经史夜深评。
送静学先生南还
作者：石宝
朝代：明

文星夜半属紫薇，北门学士江南归。江头新水漾轻舸，清啸裂空云不飞。壮游绝胜窥禹穴，锦袍不独誇渔矶。忧深廊庙见颜色，历尽世味忘甘肥。钟山直道饥花鸟，宁知衮职思华藻。钜笔明教赋两都，安车又见迎三老。龙门贱士言非夸，海内文章公大家。公方鹏运击千里，贱士望洋真井蛙。他日龙泉如可用，雷生争敢负张华。
送马汝砺次韵
作者：石宝
朝代：明

岁事如流星，奄忽迫迟暮。甫爱槐阴庭，旋看蓼花渡。西风撼秋色，况值连夜雨。瑶琴不成调，檐溜下如注。缅怀同心人，自昔无藏怒。芝兰许深入，蓬藋赖持护。邻芳得屡接，家善本多祚。壮如百堵干，足以保颠仆。廉如千顷波，所志在清素。文如布帛衣，不但形月露。直绳置我旁，曲木岂回互。宝鉴悬我前，清辉照门户。君去我悬榻，我来君倒屦。汉禁柳色稠，吟情屡相付。胶漆方谓坚，萍梗乃有数。我归莱子衣，君徙庐江路。离合奚足云，穷通理其固。不见闾阎人，隆寒出无裤。眷彼贵介子，裘狐仍舞鹭。托身穹壤间，何异草与树。溪涧自谓清，潢潦岂知污。娟娟如花人，耻逢东邻妪。宁知众物情，长短无定度。运改王孙饥，时来奴台饫。此事难重陈，君子道以助。不须叩禅关，万想劳顿悟。静闻发天籁，浩荡如大頀。君能久此安，胡为不兴慕。况乃椿庭翁，耆儒德犹孺。包荒门下士，发愤肆倾吐。谁嗤吾赠言，祗以道旧故。
送马汝砺还庐州
作者：石宝
朝代：明

隔岁仙舟见往还，半因承宠半承颜。闻钟肯动枫林色，曳佩犹连棘寺班。凉入客楼秋梦远，舞馀吟膝夜庭閒。庐州新槁难频得，极目淮南两岸山。
逢太原故人
作者：石宝
朝代：明

浮生易飘转，忽如车毂尘。与子十年别，念君如旧贫。感慨奏诗篇，况复届阳春。为问城中景，一一及交亲。白璧犹待价，巨鱼多戢鳞。昔时富游子，忽为寒乞身。荒芜积水处，时见红楼新。贱子负干戈，依然羁旅人。遭逢太平年，幸免罹苦辛。感此人事变，对谈忽忘真。
逢郝立夫
作者：石宝
朝代：明

岐路相过语未终，悠悠北燕又南鸿。已成霖雨云犹湿，不改葵心日自红。千里故人诗梦隔，几场春事酒杯空。知君醉墨长挥洒，屏幛先开草阁中。
道院
作者：石宝
朝代：明

山中逢道士，尊酒坐逍遥。草色连天绿，云香入幔飘。古潭龙夜语，紫府鹤晨朝。应有飞仙侣，倚楼吹玉箫。
遣闷二首
作者：石宝
朝代：明

达士本无忧，龙泉晚见羞。植花逢旱熯，将鸟避鸺鹠。万事须前定，诸贤亦后谋。一杯明水在，挥洒涕横流。士无贤不肖，须记入朝时。萋斐能成锦，瑶瑜易指疵。似应负芒刺，岂独妒蛾眉。搔首青天下，秋花共泪垂。
遣闷二首·其一
作者：石宝
朝代：明

达士本无忧，龙泉晚见羞。植花逢旱熯，将鸟避鸺鹠。万事须前定，诸贤亦后谋。一杯明水在，挥洒涕横流。
遣闷二首·其二
作者：石宝
朝代：明

士无贤不肖，须记入朝时。萋斐能成锦，瑶瑜易指疵。似应负芒刺，岂独妒蛾眉。搔首青天下，秋花共泪垂。
邯郸行
作者：石宝
朝代：明

邯郸女儿未二十，堂下理筝堂上食。梅魂清澈藕丝柔，舞罢花枝困无力。罗帏绣幕春复春，可怜白璧滞风尘。陌上几逢珠履客，花前谁是锦袍人。百年命分多不偶，不独西池蒲与柳。李广不侯溤衍贫，文姬流落明妃朽。伤心万事难具论，积恨烟绵春草痕。
都贞妇辞
作者：石宝
朝代：明

秋霜雨空白日孤，老死不逢程大夫。新凤傫傫自哺雏，十年泪著梧桐枯。乱来谁问唐与都，徐家弱女能奉姑。冰辉玉映如合符，古人谁云今绝无。似闻义婿报翁死，节妇之子宜有此。
酌泉
作者：石宝
朝代：明

往往城中水，不如郊外甘。如何城市客，不肯住城南。
重阳前一日雨中遣兴
作者：石宝
朝代：明

九月每多雨，吾斋况无菊。萧萧松桧傍，草色媚幽独。岂乏同心人，舒啸振岩谷。正悲落帽侣，流浪至败俗。人生太矜耀，动欲垂简牍。苟无道德将，所志固仆仆。太朴散已久，言出成讪讟。希声畴可闻，美人倚修竹。
野望
作者：石宝
朝代：明

偶来原上望，续续意何穷。远树寒烟里，荒台夕照中。翩翻沙鸟白，寂寞野花红。诗兴谁收拾，徘徊立晚风。
金穴行
作者：石宝
朝代：明

君知黄金贵，宁知金有穴。崔嵬不踰仞，中可万夫宅。穴门紫气横亘天，高金为垒深为泉。飞湍溅沬几千里，涌作十丈开花莲。池头春水流活活，莲花颜色长如昨。一双赤鲤当波翻，万点饥鸟向人啄。嗟哉汉皃何乃憨，随尘仆仆追弹丸。弹丸欲击飞鸟死，安保骨肉无摧残。犹胜东海老夫手皴裂，白日披沙夜不绝。惊涛推岸岸夜崩，伤哉见利不见血。何如此穴利最偏，穷人欲愬之青天。青天高高不可扣，丹崖锦谷还依然。人言此穴通扬州，禹贡三品其源流。又言此穴接东岱，万水东奔尽归海。吁嗟乎富贵福泽天与成，请君听歌金穴行。
金陵
作者：石宝
朝代：明
体裁：七言绝句

织锦坊前春日明，卖鱼桥上晚波生。城中尽日无弦管，时听渔歌三两声。
金陵曲
作者：石宝
朝代：明

锦缆牙樯鼓又歌，画桥无数酒旗多。一番雨过青山出，处处红楼映绿波。
钱地官求邹公诗
作者：石宝
朝代：明

枫落吴江秋已残，鹤归辽海路漫漫。龟蒙性僻曾投散，卜式财轻竟不官。谁向烟波寻画舫，几将功业混渔竿。宁山道口碑三尺，尽有行人堕泪看。
铜雀台
作者：石宝
朝代：明

西陵绿树无颜色，邯郸女儿犹艳质。魏家空起千金台，一旦飘零同瓦砾。名姝绮丽皆尘土，至今里女能歌舞。妆成仍唱望仙词，梦回不记霓裳谱。人间白日奔隙驹，绿颜回首雪盈颅。秦楼楚榭今安在，日暮残鸦下冷芜。
长信秋词三首
作者：石宝
朝代：明

白露垂珠箔，新蟾上玉钩。那知霄汉上，不为替人愁。萤火夜不灭，碧纱冷初透。不因风雨声，听尽铜龙漏。薄命已如霜，君恩未可忘。一般清梦里，夜夜到昭阳。
长信秋词三首·其一
作者：石宝
朝代：明

白露垂珠箔，新蟾上玉钩。那知霄汉上，不为替人愁。
长信秋词三首·其三
作者：石宝
朝代：明

薄命已如霜，君恩未可忘。一般清梦里，夜夜到昭阳。
长信秋词三首·其二
作者：石宝
朝代：明

萤火夜不灭，碧纱冷初透。不因风雨声，听尽铜龙漏。
长相思
作者：石宝
朝代：明

长相思，长且深，暮云湘水愁阴阴。海棠庭院燕双语，恼乱无人知妾心。妾登池上楼，泪滴池中水。水声活活向东流，妾泪将心千万里。
长门怨
作者：石宝
朝代：明

瑶光门里闭娇娃，舞袖盈盈翠黛斜。半饷好风吹未足，桥南桥北柳俱花。
长门怨
作者：石宝
朝代：明

翠袖淋漓素腕寒，宫门漏尽夜将阑。若将妾恨添壶水，滴到平明亦不乾。
长门怨
作者：石宝
朝代：明

闭妾深宫里，宫门知几重。君恩如白日，妾命自寒蛩。月落银河澹，天高玉露浓。一般秋枕上，听得景阳钟。
问剑
作者：石宝
朝代：明

铸尔亦何为，琴书得并随。中原多巧？，日暮尚狐疑。
问剑
作者：石宝
朝代：明
体裁：五言绝句

铸尔亦何为，琴书得并随。中原多巧�，日暮尚狐疑。
闺怨
作者：石宝
朝代：明

当年人对月，共说两团圆。如何人不见，明月又今年。
闺怨十首
作者：石宝
朝代：明

绣被重重捲不舒，绿窗春蚤燕来初。东风底事关双泪，湿透红笺小字书。沉沉闺阁夜熏香，准拟东风放海棠。青雀西飞鹤东去，落残红烬漏初长。侍女吹笙出凤池，郎从侍女赠花枝。指痕应是郎亲摘，簪到红嫣绿减时。刺绣无心几欠舒，剪刀裁锦破双鱼。娇红不似文君寡，辄就相如夜读书。郎家门户妾家楼，日暮轻烟相对愁。妾貌如花郎似玉，无人不到是当头。水向东流几日还，碧梧枝上鸟閒关。绛绡银钿浑閒梦，一夜千山与万山。牙篦轻盈下绿云，寸心如月远从君。莫言月落花须尽，中有兰膏是妾熏。含消半带齿痕香，连理枝分人断肠。从此离魂招不得，晚风回首怨垂杨。泪淋莺领乱花纹，滴碎红梭小钗裙。马上见郎郎见妾，青山底事亦氤氲。破镜分钗碎玉簪，碧山无语海沉沉。春魂只化双青鸟，飞向郎山话妾心。
闺怨十首·其一
作者：石宝
朝代：明

绣被重重捲不舒，绿窗春蚤燕来初。东风底事关双泪，湿透红笺小字书。
闺怨十首·其七
作者：石宝
朝代：明

牙篦轻盈下绿云，寸心如月远从君。莫言月落花须尽，中有兰膏是妾熏。
闺怨十首·其三
作者：石宝
朝代：明

侍女吹笙出凤池，郎从侍女赠花枝。指痕应是郎亲摘，簪到红嫣绿减时。
闺怨十首·其九
作者：石宝
朝代：明

泪淋莺领乱花纹，滴碎红梭小钗裙。马上见郎郎见妾，青山底事亦氤氲。
闺怨十首·其二
作者：石宝
朝代：明

沉沉闺阁夜熏香，准拟东风放海棠。青雀西飞鹤东去，落残红烬漏初长。
闺怨十首·其五
作者：石宝
朝代：明

郎家门户妾家楼，日暮轻烟相对愁。妾貌如花郎似玉，无人不到是当头。
闺怨十首·其八
作者：石宝
朝代：明

含消半带齿痕香，连理枝分人断肠。从此离魂招不得，晚风回首怨垂杨。
闺怨十首·其六
作者：石宝
朝代：明

水向东流几日还，碧梧枝上鸟閒关。绛绡银钿浑閒梦，一夜千山与万山。
闺怨十首·其十
作者：石宝
朝代：明

破镜分钗碎玉簪，碧山无语海沉沉。春魂只化双青鸟，飞向郎山话妾心。
闺怨十首·其四
作者：石宝
朝代：明

刺绣无心几欠舒，剪刀裁锦破双鱼。娇红不似文君寡，辄就相如夜读书。
闺意
作者：石宝
朝代：明

玉指金针课女功，鸳鸯屏暗蜡灯红。窗纱扑簌通宵响，满树桃花一夜风。
闻事偶述
作者：石宝
朝代：明

阆苑桥西春雨多，伤心春草泪增波。无人更说升平事，日暮云生闻棹歌。
闻太守新修阳和楼成寄题壁上待病愈一登尚当继作
作者：石宝
朝代：明

通衢十二接平坡，笙鼓丛中气正和。春入太行山色好，雨晴南浦掉声多。白云凝望诗人醒，红日关心国士过。独有悲歌倦游客，薰风不散奈愁何。
闻罗景鸣入京
作者：石宝
朝代：明

鲸牙漱海珠贝翻，鳌足暴柱神鬼奔。罗生尾月掣兔颖，横笔如彗当天门。列星吐燄烧紫垣，银潢小水漂昆崙。奇词一放众怪缩，长剑倚日龙当轩。江山何尔郁始发，产此异物之轮囷。五经百子世所有，咀嚼玩味平且温。片词尺论一经口，喷作万段霞纷纶。羊肠诘屈未足险，惊雷破地山欲蹲。宗师吐舌方朔走，侈丽慎勿矜文园。况有元气贯脉络，高深得奥愚骇繁。圣朝文化洽寰海，闾阎草泽俱饰辕。固应有此大匠手，彫书五辂修轮轓。绡纁纮紞方有待，岂止山藻兼篪埙。材奇益知世运美，士大始见民风敦。有时调笑狎诸贵，意气岂睹崇与尊。我惭同袍更馆阁，寒鸿乃逐孤凤骞。徒能问字向扬子，敢望学剑逢公孙。天南矫首识虹采，词海觊君能一援。
闻蔡中舍从善南擢
作者：石宝
朝代：明

交贫已恨眼中稀，谁遣南云拂子衣。神马又逢雷雨变，高鸿宁为稻梁肥。青春行李三千卷，落日孤桐十几徽。何处别魂销易尽，江郊极目草菲菲。
闻雁
作者：石宝
朝代：明

户外萧然客履稀，酒怀诗兴未相违。花因爱日长东向，雁为知时又北飞。人世几多尘漠漠，春光一半草萋萋。五弦挥罢聊凭几，已觉和风透舞衣。
闻雁
作者：石宝
朝代：明

独倚西楼送秋色，疏弦短笛亦凄清。书还白雁无多字，家隔青山更几程。急调南思洞庭水，断行高傍夕阳明。将身却顾鸡凫侣，不及随风一羽轻。
阿堵歌
作者：石宝
朝代：明

铜山夜燄熏天红，宝鼎不藉钤椎功。东吴黠匠誇老手，一日万斛海水空。何人冷笑九府公，逆濞已死惟佞通。虚名狼籍遍天下，赤龙不救腾蛇穷。沈郎兄弟一朝贵，坐困海内诸豪雄。金门紫闼明出入，鸱鼫得志声隆隆。北州司徒枉才士，腥风一流千万里。雀环太尉那易逢，直须痛饮浔阳市。蚨婆生儿好颜色，岂徒褒妲能倾国。一丈珊瑚满坞金，千年不化饕翁血。九逵一动呼鲁褒，刚风飕飗吹布袍。阿堵绕身凡几遭，鳞鳞忽触南斗高。烂醉起来不脱口，凤凰下视百鸟空嘈嘈。
陌上花叹
作者：石宝
朝代：明

陌上花，何离离，秋风吹汝汝不知。汝有丹葩及紫萼，恨汝不值琼瑶池。朝朝行人暮游子，泣露酣霞何日止。花枝渐减秋月寒，独抱馀芳道旁死。不如二月杨柳绵，犹自飘飏帝城里。
雁
作者：石宝
朝代：明

采凤楼西见雁过，数声清入五云和。秋空叶汎悠悠影，故国风生澹澹波。两字平安归去晚，百年身世别离多。荒田夜夜明山火，好为高飞避网罗。
雨中寄白文明
作者：石宝
朝代：明

开书复开书，云影照颜色。东风昨夜至，渠柳柔无力。虽有龙泉剑，袖短时拂拭。时人竞弯弧，古道恶弦直。圣王崇旧儒，不忍弃一得。漫随东观班，岂有图南翼。经书虽满案，抱病长忧恻。遥见孤云飞，伫立而叹息。
雨中杂兴
作者：石宝
朝代：明

去年井上梧桐雨，今夜篱边豆叶霜。多少閒愁滴不尽，五更风雨响回廊。
雨后
作者：石宝
朝代：明

久望始得雨，耕种犹及时。城苔乍回绿，港柳俱垂丝。跳踏集坎窞，取乐无高卑。岂徒物性欣，童耄各信眉。樵歌不择谱，成文声自诗。一唱世升平，再赓孝与慈。穆风戛新戈，归云变妍姿。仰见北山出，美人有幽期。
雨后奉忆家兄
作者：石宝
朝代：明

小雪还逢雨，晴窗渐觉寒。南来风土异，北寄雁鱼难。晚稻垂霜穗，残荷捧露盘。塞门今夜月，禁冷立危栏。
雨后思欲一游牛首漫尔赋之
作者：石宝
朝代：明

春初见牛首，浩欲览其颠。日短多凄风，尘鞅苦紏缠。今辰雨初霁，遥山敛苍烟。思得赏心侣，一漱山中泉。清愿动有违，老骥空翩翩。惜名不顾身，倏忽过流年。伊周固洪烈，庄列岂不贤。人生贵适意，华簪非所怜。
雨坐述怀
作者：石宝
朝代：明

结发事奇谋，年徂志弥远。虽蒙簪绂荣，抱病日长偃。兴到偶翻阅，吟哦不终卷。古来忠与邪，往往激褊浅。长城能自坏，元恶畴克殄。所以乐道人，但欲脱轩冕。境大意自舒，身安虑长鲜。此理本分明，不用更辗转。
雨雁词
作者：石宝
朝代：明

猛雨断哀雁，离离不成行。寒云蔽关塞，落月暗潇湘。楼中鼓角飞秋霜，仰看孤影空彷徨。拈针绣作孤鸳鸯，为寄远游都下郎。灯寒指冷夜寂寂，独抱瑶琴为君泣。
雪中朝退有述
作者：石宝
朝代：明

雪后朝金阙，寒辉达曙光。鬓霜惊老至，步缓觉途长。修竹叶零乱，古松根崛强。君王鲜游幸，安用赋长杨。
雪雁
作者：石宝
朝代：明

懒客无多兴，庭寒昼掩扉。几人江上钓，一雁雪中归。独往心何壮，遗音世自稀。春来诸伴侣，有愿莫相违。
静夜
作者：石宝
朝代：明

十日不对镜，新霜又几茎。疏灯长伴客，过雁一留声。钟磬城中满，星河槛外明。遥闻花月院，停杵话西征。
静逸二首
作者：石宝
朝代：明

至乐本无声，简言始遗味。至治本无为，用察乃兴伪。饮水终自乐，抱独仰何愧。强置方丈筵，欲畅顾多累。欢谑志已驰，将送礼复赘。安得同心人，忘言日相对。太虚虽泬寥，二气自阖辟。山岳虽不移，万物自生息。谁言吾静拘，吾静乃得逸。居静渊水明，行静岩月出。应断亦不蹉，百感难混寂。岂必歌继謼，方能谢忻戚。
静逸二首·其一
作者：石宝
朝代：明

至乐本无声，简言始遗味。至治本无为，用察乃兴伪。饮水终自乐，抱独仰何愧。强置方丈筵，欲畅顾多累。欢谑志已驰，将送礼复赘。安得同心人，忘言日相对。
静逸二首·其二
作者：石宝
朝代：明

太虚虽泬寥，二气自阖辟。山岳虽不移，万物自生息。谁言吾静拘，吾静乃得逸。居静渊水明，行静岩月出。应断亦不蹉，百感难混寂。岂必歌继謼，方能谢忻戚。
题倪冬官小画五首
作者：石宝
朝代：明

花枝袅袅雀双双，昨夜东风到竹窗。野客情多何处写，旋挼花蕊浸春缸。野鸟将雏意自真，牡丹花外往来频。谁知委巷茅檐下，亦有嗷嗷待哺人。春入瑶花又竹枝，依依寒雀向阳时。相呼相应皆吾乐，却恐鲲鹏亦不知。花覆阑千金翠明，日高娇鸟睡初醒。不知人倚西风外，吟得新诗几字成。海榴花外往来时，大鸟劳劳小鸟饥。谁道吕生徒作画，分明如诵蓼莪诗。
题倪冬官小画五首·其一
作者：石宝
朝代：明

花枝袅袅雀双双，昨夜东风到竹窗。野客情多何处写，旋挼花蕊浸春缸。
题倪冬官小画五首·其三
作者：石宝
朝代：明

春入瑶花又竹枝，依依寒雀向阳时。相呼相应皆吾乐，却恐鲲鹏亦不知。
题倪冬官小画五首·其二
作者：石宝
朝代：明

野鸟将雏意自真，牡丹花外往来频。谁知委巷茅檐下，亦有嗷嗷待哺人。
题倪冬官小画五首·其五
作者：石宝
朝代：明

海榴花外往来时，大鸟劳劳小鸟饥。谁道吕生徒作画，分明如诵蓼莪诗。
题倪冬官小画五首·其四
作者：石宝
朝代：明

花覆阑千金翠明，日高娇鸟睡初醒。不知人倚西风外，吟得新诗几字成。
题南山樵隐
作者：石宝
朝代：明

采采山木，凌虚上征。松桧干云，幽隐乍明。下有饮涧之群猱，上有鸣鸟之嘤嘤。短柯一振山谷应，豕鹿辟易豺貙惊。吾闻仲夏斩阴木，百草黄落秋令行。先刊菑翳后朴樕，钜材养之待栋楹。城中贵薪若贵桂，两肩取足何求赢。从来贤达适志耳，岂山而樵惟董生。劳形不殊抱瓮叟，食力亦有孺子耕。嗟哉樵隐有至理，机事未忘安可评。
题吴匏庵东庄诸景二十首 其一 东城
作者：石宝
朝代：明

城上郁葱葱，城下人家住。朝朝城中乌，飞向城东去。
题吴匏庵东庄诸景二十首 其七 果林
作者：石宝
朝代：明

种果东庄头，年多不知数。林深少人迹，子落又成树。
题吴匏庵东庄诸景二十首 其三 南港
作者：石宝
朝代：明

南港水如带，绿波深不流。斜阳飞鹭起，几处泊渔舟。
题吴匏庵东庄诸景二十首 其九 桑洲
作者：石宝
朝代：明

采桑下长洲，桑叶绿如钿。幼妇解眠蚕，缲丝织黄绢。
题吴匏庵东庄诸景二十首 其二 菱濠
作者：石宝
朝代：明

濠水深几尺，菱花镜相似。居人来采菱，菱角渐有刺。
题吴匏庵东庄诸景二十首 其二十 拙脩庵
作者：石宝
朝代：明

脩拙人何在，寥寥惟旧居。风雨棠花落，犹疑夜诵书。
题吴匏庵东庄诸景二十首 其五 双井
作者：石宝
朝代：明

策杖游何处，暮投双井村。萧萧花竹里，茅屋半开门。
题吴匏庵东庄诸景二十首 其八 曲池
作者：石宝
朝代：明

池水清且涟，萦转牵曲镜。照见柳叶斜，不似莲花正。
题吴匏庵东庄诸景二十首 其六 方田
作者：石宝
朝代：明

方田若棋局，水煖稻先熟。一半给官家，一半供饘粥。
题吴匏庵东庄诸景二十首 其十 振衣冈
作者：石宝
朝代：明

振衣复振衣，高冈出林杪。下见红尘飞，西望青山小。
题吴匏庵东庄诸景二十首 其十一 朱樱径
作者：石宝
朝代：明

樱桃何累累，清光映寥廓。尽日无风吹，朱实忽自落。
题吴匏庵东庄诸景二十首 其十七 知乐亭
作者：石宝
朝代：明

幽士知鱼乐，临池小结亭。时时挥五弦，下有流鱼听。
题吴匏庵东庄诸景二十首 其十三 芝丘
作者：石宝
朝代：明

种麦不种芝，芝生在中阿。至今芟麦人，兼唱采芝歌。
题吴匏庵东庄诸景二十首 其十九 续古堂
作者：石宝
朝代：明

延陵文章客，选地建新庐。指点平泉树，时称先大夫。
题吴匏庵东庄诸景二十首 其十二 鹤峒
作者：石宝
朝代：明

鹤峒深窈然，竹木森四堵。中有幽居人，时时教鹤舞。
题吴匏庵东庄诸景二十首 其十五 折桂桥
作者：石宝
朝代：明

折桂桥尚存，折桂人已矣。时有桥畔人，拾得桂花子。
题吴匏庵东庄诸景二十首 其十八 耕息轩
作者：石宝
朝代：明

耕田耕且止，垂轩坐憩息。非敢为惰农，应当惜牛力。
题吴匏庵东庄诸景二十首 其十六 白云馆
作者：石宝
朝代：明

馆外暮云白，羽客时迎送。婆娑屋边树，传是梅仙种。
题吴匏庵东庄诸景二十首 其十四 艇子洴
作者：石宝
朝代：明

凌波下洴水，日暮系艇子。大道如川流，圣人贵坎止。
题吴匏庵东庄诸景二十首 其四 北港
作者：石宝
朝代：明

下桥声骨骨，凄然苇风至。儿童觅惊鱼，动处荷花是。
题吴匏庵东庄诸景二十首·东城
作者：石宝
朝代：明

城上郁葱葱，城下人家住。朝朝城中乌，飞向城东去。濠水深几尺，菱花镜相似。居人来采菱，菱角渐有刺。南港水如带，绿波深不流。斜阳飞鹭起，几处泊渔舟。下桥声骨骨，凄然苇风至。儿童觅惊鱼，动处荷花是。策杖游何处，暮投双井村。萧萧花竹里，茅屋半开门。方田若棋局，水煖稻先熟。一半给官家，一半供饘粥。种果东庄头，年多不知数。林深少人迹，子落又成树。池水清且涟，萦转牵曲镜。照见柳叶斜，不似莲花正。采桑下长洲，桑叶绿如钿。幼妇解眠蚕，缲丝织黄绢。振衣复振衣，高冈出林杪。下见红尘飞，西望青山小。樱桃何累累，清光映寥廓。尽日无风吹，朱实忽自落。鹤峒深窈然，竹木森四堵。中有幽居人，时时教鹤舞。种麦不种芝，芝生在中阿。至今芟麦人，兼唱采芝歌。凌波下洴水，日暮系艇子。大道如川流，圣人贵坎止。折桂桥尚存，折桂人已矣。时有桥畔人，拾得桂花子。馆外暮云白，羽客时迎送。婆娑屋边树，传是梅仙种。幽士知鱼乐，临池小结亭。时时挥五弦，下有流鱼听。耕田耕且止，垂轩坐憩息。非敢为惰农，应当惜牛力。延陵文章客，选地建新庐。指点平泉树，时称先大夫。脩拙人何在，寥寥惟旧居。风雨棠花落，犹疑夜诵书。
题守坚李翁所藏牧牛图
作者：石宝
朝代：明

空山无人云自流，草色不唤王孙游。平波粼粼动烟縠，高柳拂地黄金柔。路旁白石净于几，松膏竹杖亦易求。苍岩翠壁几千仞，此中敢谓无巢由。巢由巢由不可见，牧竖悠悠下长坂。乌犍濈角春正肥，短笛横吹不知晚。已判乘月过前村，不道林深路犹远。嗟哉长安豪侠千金躯，奔车骋马光路衢。挂角宁须二三卷，徒闻十斛计明珠。春华秋叶忽飘转，谁怜数尺高珊瑚。乃知抗志贵世表，眼底得丧真区区。君不见丰城李翁今皓须，积书教子勤且劬。人生意得会有娱，霄汉岂与山林殊。我知翁意固如此，不待临风看画图。
题小画四首
作者：石宝
朝代：明

板桥诗老未还家，村舍儿童扫雪花。春酒山中犹未熟，罢吟应试小团茶。四壁岧峣列翠屏，取凉还上望湖亭。醉来翻笑荷衣色，不及村南酒幔青。水南山北梵宫多，日暮钟声杂棹歌。别有幽居松竹里，春深惟拟故人过。山头寒瀑悬飞练，亭外平波接远天。秋色依稀何处见，半江风雨一林烟。
题小画四首·其一
作者：石宝
朝代：明

板桥诗老未还家，村舍儿童扫雪花。春酒山中犹未熟，罢吟应试小团茶。
题小画四首·其三
作者：石宝
朝代：明

水南山北梵宫多，日暮钟声杂棹歌。别有幽居松竹里，春深惟拟故人过。
题小画四首·其二
作者：石宝
朝代：明

四壁岧峣列翠屏，取凉还上望湖亭。醉来翻笑荷衣色，不及村南酒幔青。
题小画四首·其四
作者：石宝
朝代：明

山头寒瀑悬飞练，亭外平波接远天。秋色依稀何处见，半江风雨一林烟。
题崔氏所藏豫章吴彦英岁寒三友图
作者：石宝
朝代：明

孝芬家藏三友图，峥嵘相照冰雪孤。豫章名墨出道子，挥毫扫素能如此。当轩一见毛骨竦，已觉足踏空山里。朔风如刀铲丘垤，阴崖一夜玄冰裂。万壑千岩惨不舒，菑翳塞涂桑檿折。磥砢独有松凌风，疏篁亦与梅花同。铁肝石胆可沥视，不独能显还能穷。大夫森森气千尺，䘙武流风映淇澳。谁言处士盗虚名，林逋老去清如玉。忆昔东风繁盛时，妖红靓绿斗春姿。桃花柳花各驰骋，笑人冷落颦栖迟。富贵徒知轻澹泊，宁知世态终摇落。万种豪华一夕尽，谁人颜色还如昨。天王昨夜召匠氏，玉帛待献明堂里。榱桷如云匝地垂，隆然巨栋中天起。伶伦奏乐来鸣凤，调珍列鼎庖人送。笙箫晓入轩辕庭，和羹夜落高宗梦。嗟哉迟速有命奚可诬，丈夫未遇聊踌蹰。知我岂无鲍叔义，国士亦有睢阳须。贞心劲节可相保，荣辱背弃非吾徒。君不见今人但知暖胜寒，多少人家爱牡丹。洛阳丹青布天下，我看君画心独欢。